
Kjalnesinga saga. 

Helgi bjóla, son Ketils flatnefs, nam Kjal- 
arnes millum Leiruvágs ok Botnsár ok bjó at 
Hofi á Kjalarnesi. Hann var nýtmenni mikit 
í fornum sið, blótmaðr litill, spakr ok hægr 
við alla. Helgi átti Þórnýju dóttur Ingólfs í 
Vík, er fyrst bygði Ísland. Þeira synir váru 
þeir Þorgrimr ok Arngrímr. Þeir váru báðir 
miklir ok sterkir og hinir vasklegustu menn. 
Helgi skipaði skipverjum sinum lönd þau sem 

- hann hafði numit, hann fekk Þrándi á Þránd- 
arstöðum, Eilifi í Eilifsdal, Hækingi í Hæk- 
ingsdal, Tindi á Tindsstöðum, ok þar hverj- 
um sem honum þótti fallit vera. Maðr hét Ör- 
lygr. Hann var írskr at allri ætt. Í þann tíma 
var Írland kristit; þar réð fyrir Konufögr Íra 
konungr. Þessi fyrnefndr maðr varð fyrir kon- 
ungs reiði. Hann fór at finna Patrek biskup 
frænda sinn, enn hann bað hann sigla til Ís- 


, lands — „því at þangat er nú“, sagði hann, 

„mikil sigling rikra manna, enn ek vil þat 
leggja til með þér, at þú hafir þrjá hluti: þat 
er vigð mold, at þú látir undir hornstafi kirk- 
junnar, ok plenarium ok járnklukku vigða. 
Þú munt koma sunnan at Íslandi; þá skaltu 
sigla vestr fyrir, þar til er fjörðr mikill gengr 
vestan í landit; þú munt sjá í fjörðinninn þrjú 
fjöll há ok dali í öllum; þú skalt stefna inn 
fyrir hit synnsta fjall, þar muntu fá góða höfn, 
og þar er spakr formaðr, er heitir Helgi bjóla. 
Hann mun við þér taka, þvi hann er litill 
blótmaðr, ok hann mun fá þér bústað sunnan 
undir því fjalli, er fyrr sagða ek þér frá; þar 
skaltu láta kirkju gera ok gefa hinum heilaga 
Kolumba. Far nú vel“, sagði biskup, „ok 
geym trú þinnar sem bezt, þótt þú verðir með 
heiðnum“. Eftir þat býr Örlygr ferð sína, ok 
er frá ferð hans þat fyrst at segja, at alt gekk 
eftir því sem biskup sagði. Hann tók í Þern- 
eyjarsundi höfn; síðan fór hann at finna 
Helga bjólu, ok tók hann vel við honum; 
reisti Örlygr þar nú bú ok kirkju ok bjó þar 
siðan til elli. 

2. Á ofanverðum dögum Konufögrs kom 
skip í Leiruvág; þar váru á irskir menn. Maðr 
hét Andriðr, ungr ok ókvángaðr, mikill ok 
sterkr. Þar var á kona sú, er hét Esja, ekkja 
ok mjök auðig. Sá maðr er nefndr Kolli, er 
þar var á skipi með þeim. Helgi tók við þeim 

öllum; Kolla setti hann niðr í Kollafjörð, enn 
með því at Örlygr var gamall ok barnlauss, 
þá gaf hann upp land ok bú ok tók Esja við; 
settist hon þá at Esjubergi. Allir þessir menn 
váru kallaðir skirðir, enn þó var þat margra 
manna mál, at Esja væri forn í brögðum. 
Andriðr fór um vetrinn til vistar til Hofs; var 
þar þá fóstbræðralag ok með sonum Helga. 
Andríðr bað Helga fá sér bústað ok kvánfang; 
hann hafði auð fjár. Þá var skógi vaxit alt 
Kjalarnes, svá at þar at eins var rjóðr, er 
menn ruddu til bæja eða vega. Braut mikil 
var rudd eftir holtunum frá Hofi; þangat riðu 
þeir Helgi ok Andriðr um várit, ok er þeir 
kómu út á holtit, þá mælti Helgi: „Hér vil 
ek, Andriðr“, sagði hann, „gefa þér jörð, ok 
at þú reisir hér bæ; mér þykkir sem þér synir 
minir vilið at þér sitið nær. Eftir þat reisti 
Andriðr bæ í brautinni ok kallaði Brautarholt 
því at skógrinn var svá þykkr, at honum þótti 
alt annat starfameira. Andriðr setti þar reisu- 
legt bú saman. Maðr hér Þormóðr; hann bjó 
í Þormóðsdal; með honum var systir hans, er 
Þuriðr hét; hon var frið sýnum ok auðig at 
fé. Þessar konu bað Helgi til handa Andriði, 
ok þessi konu var honum heitit. Þetta sumar 
var ok heitit Þorgrími Helgasyni Arndisi dótt- 
ur Þórðar skeggja af Skeggjastöðum, ok váru 
brullaupin bæði saman at Hofi, ok var veitt 

með hinu mesta kappi; var þar ok allfjölment. 
Eftir boðit fór Þuriðr í Brautarholt ok tók við 
búi fyrir innan stokk; var þat brátt auðsætt, 
at hon var mikill skörungr. Þau höfðu margt 
gangandi fjár ok gekk alt nær sjálfala úti í 
skóginum um nesit. Þetta haust var honum 
vant kvigu þrevetrar myrkrar; hon hét Mús. 
Þessi kviga fanst þrim vetrum síðar á nesi 
því, er liggr til vestrs undan Brautarholti, ok 
hafði hon þá með sér tvá dilka, annan vetr- 
gamlan, en annan sumargamlan; þvi kölluðu 
þeir þat Músarnes. Þann vetr er Andriðr bjó 
fyrstan í Brautarholti, andaðist Helgi bjóla; 
þat þótti mönnum hinn mesti skaði, því at 
hann var hinn vinsælasti maðr. Um várit 
skiftu þeir bræðr föðurarfi sinum; hafði Þor- 
grimr föðurleifð þeira ok mannaforráð, því at 
hann var eldri, enn Arngrimr útjarðir. Hann 
reisti bæ við fjörðinn, er hann kallaði Saurbæ. 
Hann fekk borgfirzkrar konu, er Ólof hét. 
Þau gátu tvá sonu saman, er hét Helgi ok 
Vakr; þeir urðu fræknir menn, enn ekki mikl- 
ir á vöxt. Þorgrímr reisti bú um várit at Hofi; 
var þat brátt stórkostlegt, enda stóðu margar 
stoðir undir, vinir ok frændr; gerðist hann 
heraðsrikr; hafði hann mannaforráð alt til 
Nýjahrauns ok var kallað Brundælagoðorð; 
hann var kallaðr Þorgriímr goði. Hann var 
blótmaðr mikill; lét hann reisa hof mikit í 


Google 


- 


KJALNESINGA SAGA ð 


túni sinu; þat var hundrað fóta langt, enn 
sextugt á breidd; þar skyldu allir menn hoftoll 
til leggja. Þórr var þar mest tignaðr; þar var 
gert af innar kringlótt svá sem húfa væri; þat 
var alt tjaldat ok gluggat. Þar stóð Þórr 
í miðju ok önnur goð á tvær hendr; frammi 
fyrir þar stóð stallr með miklum hagleik gerr 
ok þiljaðr ofan með járni; þar á skyldi vera 
eldr, sá er aldri skyldi slokna; þat kölluðu 
þeir vígðan eld. Á þeim stalli skyldi liggja 
hringr mikill af silfri gerr; hann skyldi hof- 
goði hafa á hendi til allra mannfunda; þar at 
skyldu allir eiða sverja um kenslumál öll. Á 
þeim stalli skyldi ok standa bolli af kopar 
mikill; þar í skyldi láta blóð þat alt, er af 
þvi fé yrði, er Þór var gefit, eðr mönnum; 
þetta kölluðu þeir hlaut ok hlautbolla. Hlaut- 
inu skyldi dreifa yfir menn ok fé, enn fé þat, 
sem þar var gefit til, skyldi hafa til mann- 
fagnaðar þá er blótveizlur eru hafðar. En 
mönnum, er þeir blótuðu, skyldi steypa ofan í 
fen þat, er úti var hjá dyrunum; þat kölluðu 
þeir Blótkeldu. Þau þvertré váru í skálan- 
um at Hofi,er verit höfðu í hofinu, þá er Óláfr 
Jónsson lét bregða; lét hann þá öll kljúfa í 
sundr, ok váru þá enn alldigr. Þorgrimr lét 
setja várþing á Kjalarnesi suðr við sjóinn. 
Enn sér stað búðanna; þar skyldi öll mál 
sækja, ok þau ein til alþingis leggja, er yrði 

eigi sótt eða stærst væri. Þau Þorgrimr ok 
Arndis gátu son saman; sá hét Þorsteinn; 
hann var snemmindis uppvöðslumaðr mikill 
ok þótti alt lágt hjá sér. Kolli bjó í Kollafirði, 
sem fyrr var sagt; hann fek þeirar konu, 
er Þorgerðr hét, dóttur Eilifs ór Eilifsdal; 
þau gátu dóttur saman, er Ólof hét. Þat var 
at ágætum gert, hversu fögr hon var, ok þvi 
var hon kölluð Ólof hin væna. 

3. Þá er þau Andriðr höfðu búit nökkura 
vetr í Brautarholti gátu þau son saman; sá 
var vatni ausinn ok kallaðr Búi. Hann var 
brátt mikit afbragð annarra manna ungra, 
meiri ok sterkari enn aðrir menn ok friðari at 
sjá. Esja bjó at Esjubergi, sem fyrr var sagt; 
hon bauð til fóstrs Búa, syni Andriðs, ok fædd- 
ist hann upp at Esjubergi. Búi var kallaðr ein- 
rænn í uppfæðslu. Hann vildi aldri blóta, ok 
kveðst þat þykkja litilmannlegt at hokra þar 
at. Hann vildi aldri með vápn fara, heldr fór 
hann með slöngu eina ok knýtti henni um sik 
jafnan. Kona er nefnd Þorgerðr; hon bjó á 
þeim bæ er heitir at Vatni, er síðan er kallat 
Elliðavatn. Með henni fæddist upp son henn- 
ar, er Kolfinnr hét; hann var snemma mikill 
ok ósýnilegr, svartr á hár. Hann lagðist á eld- 
gróf ok beit börk af viði steiktan ok gætti 
katla móður sinnar. Þorgerði þótti á þessu 
mein mikit; þó vildi Kolfinnr ráða. Þorgrímr" 

goði gaf mikinn gaum at þeim mönnum, sem 
ekki vildu blóta; sættu þeir af honum hinum 
mestu afarkostum; létu þeir Þorsteinn son 
hans þá fara mikil orð til Búa, er hann vildi 
eigi blóta, ok kölluðu hann Búa hund. Þat vár 
er Búi var tólf vetra, enn Þorsteinn son Þor- 
grims var átján vetra, stefndi Þorsteinn Búa 
um rangan átrúnað til Kjalarness þings, ok lét 
varða skóggang. Þessa sök sótti Þorsteinn ok 
varð Búi sekr skógarmaðr. Ekki lét Búi sem 
hann vissi, ok öllum ferðum sinum háttaði 
hann sem áðr; hann fór jafnan í Brautarholt, 
at finna föður sinn ok móður, ok svo gerði 
hann enn. Af þessu öllu saman urðu fáleikar 
miklir millum húsa. Um várit, er á leið, er þess 
getit at Búi fór til Brautarholts; hann fór jafn- 
an einn saman; ekki hafði hann vápnaburð 
meira en fyrr; hann hafði knýtt um sigslöngu 
sinni. Þorsteinn sá för Búa ok kendi manninn. 
Hann gekk þá til föður sins ok mælti:,Hversu 
lengi skal svá fram fara, faðir, at sjá hundr er 
ek sótta til skógar í sumar, skal hér ganga 
um tún svá frjálslega, sem hann eigi oss engu 
at svara? Sýnist mér, ef slíkt þolist af þinum 
nábúum, sem öðrum muni ekki mikit þykkja 
fyrir at brjóta þitt boð, eða hirða eigi hvat vér 
mælum“. Þorgrimi kveðst mikit þykkja til 
slíks haft, eða hvat viltu nú at hafast?“ Þor- 
steinn segir: „Ljóss er ek í þvi; ek vil at þú 

fáir mér menn; vil ek taka Búa af lifi, er hann 
ferr heim; mér þykkir eigi þat í at virða, 
at faðir hans bjóði nökkura sæmd fyrir hann. 
Þetta staðfestist með þeim feðgum; halda þeir 
nú til njósnum, nær Búi gengr heim hjá. Búi 
dvaldist nökkurar nætr í Brautarholti, ok er 
hann bjóst heim, kom Þuríðr móðir hans at 
honum ok mælti: „Þat vilda ek son minn, at 
þú færir eigi svá óvarlega; mér er sagt, at 
Þorsteinn hafi hörð orð til þin; vilda ek at þú 
létir fara með þér it fæsta tvá vaska menn ok 
bærir vápn enn færir eigi slyppr sem konur“. 
Búi segir: „Skyldr er ek at gera eftir þinum 
vilja; enn þungt er fóstru minni at annast 
slika fleiri sem ek er; enn vant er at sjá, þótt 
fund okkarn Þorsteins beri saman, hverir frá 
kunna at segja, þótt ek eiga við liðsmun nökk- 
urn; mun ek fara at sinni sem ek hefi ætlat. 
Eftir þat ferr Búi leið sína austur með sjá, ok 
þegar fekk Þorsteinn njósn af. Þeir tóku þá 
vápn sin ok urðu saman tólf. Búi var þá kom- 
inn á hæð þá er heitir Kléberg, er hann sá 
eftirförina; nam hann þá staðar ok tók at sér 
steina nökkura. Þeir Þorsteinn fóru mikit ok 
er þeir kvámu yfir læk þann er þar var, þá 
heyra þeir at þaut í slöngu Búa ok fló steinn; 
sá kom fyrir brjóstit á einum manni Þorsteins 
ok fekk sá þegar bana. Þá sendi Búi steina 
nökkura ok hefir mann fyrir hverjum; váru 

þeir Þorsteinn þá mjök komnir at Búa; sneri 
Búi þá af hæðinni annan veg; var þá leitit eitt 
í millum þeira. Í því laust yfir myrkri því, at 
hvergi sá af tám sér. Þorsteinn mælti þá: 
„Nú er við ramman reip at draga, er bæði er 
at eiga við hund ok tröll, enn aftr munu vér 
nú fara fyrst at sinni; enn vilja skal ek til 
hafa at sá verði fundr okkar Búa, at vit eigum 
ekki báðir frá at segja“. Eftir þat sneru þeir 
aftr, ok báru förunauta sina með sér, ok undu 
allilla við sína ferð. Var þat ok mál manna, 
at þeim hefði allilla til tekist ferðin. 

4. Búi fór heim, ok var Esja fóstra hans 
úti í dyrum ok heilsaði vel Búa. Hann tók ok 
vel kveðju hennar. Esja mælti: „Þóttist þú nú 
ekki liðfár vera um hríð. Búi mælti: „Eigi 
þurfti nú fleiri“. Esja mælti: „Ekki varstu 
nú einn í bragði með öllu“. Búi mælti: „Gott 
þykki mér góðs að njóta“. Esja mælti: „Mun 
þér ekki enn leiðast eltingar Þorsteins?“ „Þá 
vissi þat“, sagði Búi, „ef ek ætta nökkurs 
trausts ván“. Esja mælti: „Til margs verðr 
hætt jafnan“. Eftir þat skildu þau talit. Nú 
liðr á til vetrar. Þá ferr Búi einn aftan seint 
út í Brautarholt, ok var þar um nóttina. Um 
morguninn fyrir dag var hann á fótum; sneri 
hann þá austr á holtit, þar er hann sá gerla 
til bæjarins at Hofi; veðr var heiðríkt ok 
bjart. Hann sá, at maðr kom út snemma at 

Hofi í líinklæðum. Sá sneri ofan af hliðinu ok 
gekk stræti þat er lá til hofsins; kenna þóttist 
Búi at þar var Þorsteinn. Búi sneri þá til hofs- 
ins, ok er hann kom þar, sá hann at garðrinn 
var Ólæstr ok svá hofit. Búi gekk þáinn í hofit; 
hann sá at Þorsteinn lá á grúfu fyrir Þór. Búi 
fór þá hljóðlegar þar til er hann kom at Þor- 
steini. Hann greip þá til Þorsteins með þvi 
móti, at hann tók annarri hendi undir knés- 
bætr honum, enn annarri undir herðar hon- 
um með þeim hætti at hann brá Þorsteini á 
loft ok keyrði höfuð hans niðr við stein, svá 
fast at heilinn hraut um gólfit. Var hann þá 
þegar dauðr. Búi bar hann þá út ór hofinu 
ok kastaði honum undir garðinn; síðan sneri 
hann inn aftr í hofit. Hann tók þá eldinn þann 
hinn vigða ok tendraði; síðan bar hann login 
um hofit ok brá í tjöldin; las þar brátt hvat 
af öðru; logaði nú hofit innan á lítilli stundu. 
Búi sneri þá út ok læsti bæði hofinu ok garð- 
inum, ok fleygði luklunum í logann. Eftir þat 
gekk Búi leið sína. Þorgrimr goði vaknaði 
um morguninn ok sá út. Hann gat at lita log- 
ann til hofsins; hét hann á menn sina, bæði 
konur ok karla, at hlaupa til með vatnkeröld 
ok hjálpa við hofinu; hann kallar ok á Þor- 
stein son sinn ok fanst hann hvergi. Enn er 
þeir kvámu til garðshliðsins, var þar ekki 
greiðfært, því at hliðit var læst, enn þeirfundu 

hvergi luklana; urðu þeir at brjóta upp hliðit, 
þvi at garðrinn var svá hár at hvergi mátti at 
komast; brutu þeir þá upp hliðit. Ok er þeir 
kvámu inn um hliðit ok í garðinn, sá þeir 


hvar Þorsteinn lá dauðr; hofit var ok læst, 


ok mátti þvi öngu bjarga er inni var; váru 
þá gervir til krakar, ok varð dregit í sundr 
hofit ok náðist við þat nökkut af viðinum. 
Nú er at segja frá Búa, at hann kom á þann 
bæ er heitir í Hólum; lýsti hann þar vigi Þor- 
steins sér á hönd; gekk eftir þat heim; var 
Esja fyrir vestan garð ok heilsaði Búa. Hann 
tók vel kveðju hennar. Hon mælti: „Hefir þú 
nökkut eltr verit í morgin af Þorsteini eða 
hefir nökkut nú tekit brýningunni?“ Búi 
kveðst nú ekki þræta, at þeim Hofverjum 
þætti í orðit nökkut svarf. Esja mælti: „Hefir 
þú nökkut lýst viginu?“ Hann kvaðst þat gert 
hafa. Esja mælti: „Ekki hefi ek til þess traust, 
at halda þik fylgsnislaust fyrir Þorgrími, því 
at ek veit, at hann kemr hér í dag“.Búi mælti: 
„Muntu nú eigi sjá fyrir sem þér líkar“. Sneru 
þau þá fyrir ofan garð með fjallinu, ok þar 
yfir ána, ok siðan gengu þau einstigi upp á 
fjallit ok til gnipu þeirar er heitir Laugar- 
gnipa; þar varð fyrir þeim hellir fagr. Var 
þar gott herbergi. Þar var undir niðri fögr 
jarðlaug. Í hellinum váru vistir ok drykkir ok 
klæði. Þá mælti Esja: „Hér muntu nú fyrst 

verða að byggja“. Búi kvað svá vera skulu. 
Esja sneri þá heim, ok þegar hon kom heim, 
lét hon gera eld í húsunum af vatntorfi því 
er sviðnaði, enn yrði sem mestr reykr eða 
remma. 

5. Bóndi sá er bjó í Hólum reið þegar á 
fund Þorgríms goða, er Búi var brott, ok 
sagði honum hvárt erindi Búi hafði þangat 
haft; ok þegar Þorgrimr var þessa viss, þá 
sendi hann fyrst eftir mönnum, sonum Arn- 
grims bróður sins, Helga og Vakri, og öðrum 
fleirum, svá at þeir urðu saman þrir tigir 
manna. Þorgrimr reið með flokk þenna til 
Esjubergs, ok er sén varð ferð þeira, þá lét 
Esja bera sorp á eldana ok horn, enn hon stóð 
úti í dyrum er þeir Þorgrimr kvámu. Esja 
heilsaði þeim ok bauð þeim þar at vera. Þor- 
grimr sagði annat erindi sitt enn eta þar mat 
— , viljum vér“, sagði hann „at þú selir fram 
Búa hund, fóstra þinn, ok skulu vér fá hon- 
um herfilegan dauða, sem maklegt er“. Esja 
mælti: „Hvat hefir fóstri minn þess til gert, 
at hann sé dauða verðr?“ Þorgrimr segir: 
„Þat mun þér eigi allókunnigt; kantu at láta 
marga vega. Hann hefir unnit þau ódæma 
verk, at því er betr at til mun finnast; hann 
hefir drepit Þorstein son minn, enn þat þó 
með, at þetta er lítils vert; hann hefir brent 
upp hofit ok goð vár“. Esja mælti: „Þótt Búi 

fóstri minn væri hér, ok hefði hann dauða- 
verk gert, þá munda ek þér hann aldri til 
dauða fram selja, enn nú hefir Búi ekki hér 
komit siðan gærdag, er hann gekk braut“. 
Þorgrímr mælti: „Vér trúum þvi eigi at hann 
sé eigi hér, ok viljum vér rannsaka“. Esja 
mælti: „Finn ek nú þat, at Helgi bjóla, faðir 
þinn, er dauðr; aldri mundi hús min rannsök- 
uð, ef hann mætti um mæla; enn vera mun 
sá ríkis munr nú, at þú munt ráða ætla; enn 
ekki skulu at vilja minum fleiri mennfara um 
hús min enn þú við hinn fimta mann“. Þor- 
grimr kvað svá vera skyldu. Þorgrimr gekk 
þá inn ok þeir fim. Esja stóð í dyrum ok 
kvaddi til griðkonu, at bera ljós fyrir þeim. 
Enn er þeir Þorgrimr kvámu inn, þá váru 
húsin full af reyk, ok af svá mikilli remmu, 
at varla máttu þeir draga öndina nema þeir 
byrgði fötum yfir höfuð sér, en heimakonu 
tókst seint at kveikja ljósit enn þó varð þat 
um siðir, at þat var borit fyrir þeim at kalla; 
enn þeir váru þó miklu skemr inni, ok fóru 
óvíðara, ok forvitnuðust færra, enn þeir 
mundu, ef nökkrum væri inni vært. Eftir þat 
kómu þeir út, ok kváðu þar engum manni 
innkvæmt. Þorgrimr mælti: „Þat höfum vér 
fyrir satt, Esja, at þú hafir Búa undan brugð- 
it; mundu vér nú gangast nær, ef eigi nytir þú 
föður mins ok þess at mér þykkir til einskis 

at taka þik höndum“. Esja mælti: „Eigi mun 
Búi hér finnast, því at hann hefir hér ekki í 
dag komit“. Eftir þat reið Þorgrimr á brott 
ok heimleiðis. Hann mælti þá til sinnamanna: 
„Miklu liggr mér þetta alt saman í meira 
rúmi enn eigi verði nökkur niðr at koma min 
reiði; skal fara í Brautarholt og drepa Andrið. 
Helgi ok Vakr sögðu þat ilt verk at drepa 
hann gamlan. Þorgrimr kveðst þat nú gera 
skyldu. Ríða þeir þá í Brautarholt; var þar 
engi vörn fyrir, því at Andriðr var tekinn í 
öndugi sínu ok leiddr út. Þuriðr húsfreyja 
bauð fé fyrir Andríð bónda sinn, enn þat tjáði 
ekki; fekk Þorgrímr til mann at drepa hann 
ok varð hann drengilega við dauða sinn; eftir 
þat riðu þeir á braut. Þuriðr húsfreyja lét búa 
um lík Andríðs, ok var hann fluttr í ey þá er 
þar liggr fyrir landi, ok var þar heygðr; er 
sú ey kölluð siðan Andriðsey. 

6. Þetta sama haust, sem nú var frá sagt, 
kom skip af hafi; stýrimaðr hét Örn, vík- 
verskr at ætt. Örn stýrimaðr fór til vistar í 
Kollafjörð, enn er austmaðr hafði þar eigi 
lengi verit, leiddi hann augum til, hversu fögr 
Ólof var Kolladóttir; tók hann þá í vana at 
sitja á tali við hana hvern dag. Kolli hafði 
prúð hýbýli; vildi hann þá ok halda til gleði 
sakir stýrimanns; lét hann þá efla til leika. 
Enn er þat spurðu ungir menn um sveitina, 

þá drifu þeir til, ok urðu þar leikar fjölmenn- 
ir. Esja kom brátt at finna Búa fóstra sinn ok 
sagði dráp föður hans; ekki brá Búi sér við 
þat; kvað falls von at fornu tré. Þess er nú 
getit, ateinn dag kom Esja at finna Búa. Hann 
spurði þá, hvat hún hafði honum at segja í 
nýungu. Hon kvað leika lagða í Kollafirði, — 
„enn hitt er meira“, sagði hon, „at Örn stýri- 
maðr sitr á tali við Ólofu hina vænu hvern 
dag, ok ætla menn at hann muni glepja hana“. 
Búi mælti, hon skyldi fá gott forlag. Esja 
mælti: „Allvesalmannlega koma þér stund- 
um orð upp, þar sem ek hefi þér þessa konu 
ætlat; nú vil ek at þú gangir til leika þangat 
ok hættir svá lífi þínu; ekki má varðveita þik 
þannig, ef þér er dauði ætlaðr“. Búi kvað 
hana ráða skyldu. Eftir um morguninn gekk 
Búi til leiks í Kollafjörð; hann kom heldr sið 
ok var tekit til leiksins; hinn sama hafði hann 
búning: gyrt at sér slöngu sinni. Ólof sat á 
palli ok Örn stýrimaðr á aðra hönd henni, ok 
töluðust þau við. Búi gekk at palli og kipti 
upp þeim tveim er sátu á aðra hönd Ólofu; 
síðan settist hann niðr ok sat þar þann dag; 
gekk heim um kveldit í helli sinn. Svá breytti 
hann annan dag ok hinn þriðja. Örn aust- 
maðr helt hætti sínum, enn hvárrgi talaði 
svá við Ólofu, at eigi heyrði annarr. 

7. Nú er þar til at taka, er Þorgerðr hús- 

freyja var at Vatni. Hon kom í eldhús urm 
dag. Þar lá Kolfiðr son hennar, ok rétti býf- 
ur helæti langar. Hon mælti: „Mikit má 
skilja“, sagði hon, „til hvers menn eru fædd-— 
ir í heiminn, ok at hverju getit skal verða; 
þeir sitja tveir menn í Kollafirði ok keppast 
um Ólofu hina vænu, ok mörg karlmannlegr 
brögð eru frá þeim sögð. Nú ganga þangat all- 
ir ungir menn til leika, enn þú ert sú van- 
menna, at þú liggr í eldgrófum til hrelling- 
ar þinni móður, ok væri betra at þú værir 
dauðr, enn vita slíka skömm í ætt sinni“. 
Kolfiðr segir: „Áköf ertu nú móðir, ok mun 
brátt betr verða “. Þorgerðr snýr á brott. Litlu 
síðar rís Kolfiðr upp ok gengr út ok litast 
um; sér at ekki er framorðit. Kolfiðr var svá 
búinn, at hann var í kollhettu, ok hafði knept 
blöðum milli fóta sér; hann hafði hökulbrækr 
- ok kálfskinnsskó loðna á fótum. Viðarbol- 
ungr stóð á hlaðinu; gekk hann þangat til, 
ok tók eitt tré hátt í hönd sér; sneri síðan 
ór garði. Hann skaut stönginni fram fyrir 
sik ok hljóp þar eftir síðan; hann fór stór- 
lega mikit. Eigi létti hann fyrr en hann kom 
í Kollafjörð. Var þá tekit til leiks. Ólof sat 
á palli, ok á sína hönd henni hvárr: Örn 
austmaðr ok Búi. Enn er Kolfiðr kom í stofu, 
svá búinn sem fyrr var sagt, þótti flestum 
mönnum hann vera heldr hræðilegr. Hann 

nam staðar á gólfinu ok litast um; hann sá: 
hvar reiðustóll stóð á gólfinu; hann gekk 


; þangat og tók stólinn, ok setti at framan þar 
' sem Ólof sat. Kolfiðr settist síðan á stólinn 


ok sat þar þann dag allan. Um kveldit gekk 
hann heim. Hann gekk þá til stofu. Móðir 
hans heilsaði honum ok spurði hvar hann 
hefði verit; hann sagði henni. Hon mælti: 
„Hversu þótti þér þar at Ltast um?“ „Gott“ 


! sagði hann. „Skaltu fara þangat oftar?“ sagði 
: hon. Kolfiðr segir: „Ekki þykkjumst ek laus- 


geðjaðr“, sagði hann, „í athöfnum mínum; 
þykki mér nú ván, at ek veita þér þetta, at 
ganga þangat um hrið“. Hon mælti: „Þat vil 
ek þó, at þú hafir klæði sæmileg, son minn, 
ok vápn góð ok mann til fylgdar“, sagði hon. 
„Þat vil ek ei“, sagði hann, vil ek halda bún- 
aði minum svá búit; mun ek ok öngvan mann 
með mér draga“. „Þú munt ráða vilja“, sagði 
hon. Eftir um morguninn gekk Kolfiðr til 


; Kollafjarðar, ok háttaði öllu sem hinn fyrra 


dag. Svá fór fram öndverðan vetr, at þessir 
þrir menn háttuðu svá ferðum sinum. Engi 
þeirra mælti við annan hvárki gott né ilt; 
engi mælti ok þat við Ólofu, at eigi heyrði 
annarr. Öllum svaraði hon þeim kurteislega. 
Þorgrímr goði spyrr nú athæfi Búa, enn 


- sakir þess at hann hafði nær höggvit honum 


í drápi föður hans, þá gerði hann nú eigi 

til hans, ok hefir þetta nú svá liðit nökkura 
stund. 

8. Þess er nú getit einn tíma, at Örn aust- 
maðr kemr at máli við Kolla bónda. Hann 
mælti svá; „Hér horfði til þess, Kolli“, sagði 
hann, „at hér mundi verða góð hibýli, ok þat 
eina leiðir af þér til, er vel er; enn þat má 
þykkja mikil ófyrirsynja, er þessir tveir menn 
hafa vanit hingat kvámur sínar, ok þykki mér. 
þat þolanda ef illa skal vera, at Búi hafi 
slika meðferð, enn hitt óræsi, er þar sitr 
ok hlýðir til tals manna, þá er ek á enda 
kljáðr at þola þat lengr“. Kolli svarar: „Hér 
vil ek at þú hafir þá meðferð er þér líkar“. 
Þenna sama aftan bað Örn svein sinn taka 
vápn þeira, ok ganga suðr ór túni, ok bíða 
sin þar; enn með því at þyss var mikill, enn 
margir menn bjoggust, þá gáfu öngvir menn 
gaum at austmanni, hvert hann gekk. Sneri 
austmaðr þá suðr um holt þat er þar var; sátu 
þeir þar tveir fyrir Kolfinni. Eftir leikinn 
gekk Kolfiðr út at vanda, ok fór leið sina; 
enn er hann kom suðr af holtunum, hlupu 
þeir Örn austmaðr upp ok sóttu at honum. 
Kolfiðr varðist með lurkinum ok barði vápn- 
in fyrir þeim; varð þeim hann torsóttari en 
þeir hugðu. Ok er þeir höfðu saman átt um 
hrið, sló Kolfiðr sveininn í rot; hraut þá frá 
honum bæði skjöldrinn ok sverðit. Kolfiðr 

greip þá upp hvárttveggja: sótti hann þá 
at Erni austmanni, ok lauk svá at Örn 
fell, enn Kolfiðr varð sár. Í því raknaði 
sveinninn við, ok vildi Kolfiðr ekki gera 
honum meira; gekk hann þá leið sina. 
Sveinninn sá austmanninn veginn; skaut 
hann þá yfir hann skildi; gekk siðan 
heim í Kollafjörð. Kolli lét flytja heim 
lik hans, ok búa um eftir siðvenju. Nú er 
at segja frá ferð Kolfinns. Hann var sárr 
mjök, sem sagt var; ár stórar váru á leið 
hans; enn er hann kom at Leiruvágsá, þá 
gerði honum kalt mjök ok stirðnaði hann. 
Frost var nökkut. Maðr hét Korpólfr. Hann 
bjó á Korpólfsstöðum. Hann var gamall maðr 
ok kallaðr heldr forn í brögðum; son átti 
hann þann, er Grimr hét; hann var ungr ok 
frálegt mannsefni. Korpólfr var móðurbróðir 
Kolfinns. Þangat sneri Kolfiðr sinni ferð, ok 
fekk þar góðar viðtökur; batt Korpólfr sár 
hans; dvaldist Kolfiðr þar um hríð, enn sendi 
móður sinni orð, hvat hann dvaldi. Þenna 
sama morgin, sem Örn var veginn, kom Esja 
snemma til fóstra síns; hann fagnaði henni 
vel ok spurði at tíðindum. Esja sagði hon- 
um vig Arnar austmanns ok alla atburði, 
þá er þar urðu — „nú vil ek at þú breytir 
búnaði þinum, hefi ek hér nú loðkápu er 
ek vil at þú berir; skyrta er hér annat klæði; 
A {> 

þat þykir mér líkara at hon slitni ekki skjótt, 
hvárki fyrir vápnum né fyrnsku; sax er hér 
hinn þriði gripr; þess væntir mik, at þat 
nemi hvergi í höggvi stað, því at þú munt 
nú skjótt verða at reyna, hversu þér bita 
vápnin“. Búi kvað hana ráða skyldu. Búi 
helt ferðum sinum í Kollafjörð; var nú eng- 
in þröng á palli hjá Ólofu; samt lét hon til 
Búa nú sem fyrr. Þá er Kolfiðr var gróinn 
sára sinna, sagði hann Korpólfi, frænda sin- 
um, at hann vill finna móður sína. Korpólfr 
bað hann þvi ráða — „enn því vil ek ráða, 
at þú hafir eigi lengr tötra þessa“, sagði 
Korpóðlfr, „vil ek, at þú hafir heðan góð klæði 
ok vápn, er ek vil gefa þér; muntu þeira 
brátt þurfa; þar með vil ek gefa þér Grím 
son minn til fylgdar ok föruneytis; Kolfiðr 
kvað svá vera skyldu. Eftir þat fóru þeir 
frændr til Vatns, at finna Þorgerði; varð 
hon þeim fegin, ok spurði hvat Kolfiðr vildi 
at hafast. Kolfiðr mælti; „Ek ætla nú á fund 
Búa; skulu vit eigi lengr sitja báðir á tali 
við Ólofu“. Þorgerðr mælti: „Sú fyrirætlan 
er ei vænleg, at skifta höggum við Búa, við 
margkunnandi Esju, enn harðfengi hans“. 
Kolfiðr segir: „Tveir eru í hættu hverri; ann- 
athvárt mun ek lifa eða deyja“. „Þú munt 
ráða vilja son minn“, segir hon. 

9. Um morguninn fóru þeirfrændrsnemma 

ok kvámu í Kollafjörð; bjoggust menn þá 
til leiks; Búi sat á palli hjá Ólofu. Kolfiðr 
sneri til stofu ok gekk at pallinum þar sem 
Búi sat, ok mælti; „Tveir eru þér kostir 
gervir“, sagði Kolfiðr, „sá annarr, at þú létt- 
ir kvámum þinum hingat með öllu; hinn 
annarr, at þú gakk á hólm við mik á morg- 
un á hólmi þeim er liggr suðr í Leiruvágs- 
á“. Búi segir: „Því heldr skal kjósa, sem 
kostir eru ójafnari; ek hefi verit sjálfráðr 
ferða minna hér til, ok svá ætla ek enn; enn 
hólmgöngu skal veita þér þegar þú vilt“. 
Eftir þat tóku þeir höndum saman ok bundu 
þetta sin á milli. Þeir Kolfiðr ok Grimr 
höfðu sik þegar á braut; fóru þeir um kveld- 
it á Korpólfsstaði, ok sögðu Korpólfi hvat 
komit var. Hann segir: „Nú stefnir þú, 
frændi, ekki vænt; hefir þeim orðit þungt 
at skifta við Esju, er meira hafa átt undir 
sér, en þat mun nú fram verða at ganga 
sem ætlat er“. Þar váru þeir um nóttina, 
enn er þeir bjoggust mælti Korpólfr: „Litit 
lið má ek veita þér, Kolfiðr“, sagði hann, 
„enn sverð er hér, er ek vil gefa þér; þetta 
bar ek öndverða daga mina, enn ekki mun 
þér þat fyrir mikit koma í þetta sinn“. Eftir 
þat fóru þeir frændr leið sína. Búi var eftir 
hjá leik, er þeir Kolfiðr skildu; gekk hann 
ekki heim fyrr en at vanda; var Esja þar 

fyrir ok heilsaði fóstra sinum, ok spurði 
hvort honum væri á hólm skorat? Hann 
kvað svá vera. Esja mælti: „Þar er harð- 
fengr maðr, er Kolfiðr er, ok fjörmikill; enn 
hér verð ek nú at sofa í nótt hjá þér“. Hon 
gerði honum þá laug, ok strauk hvert bein 
í honum. Siðan klæddi hon hann um morg- 
uninn, sem henni líkaði ok bað hann vel fara. 
Búi fór nú til þess er hann kom í hólminn. 
Var þar Kolfiðr fyrir, ok fjöldi manns; því 
at forvitni mikil var mönnum, at sjá atgang 
þessa ungu manna, þvi at báðir váru þeir 
sterklegir. Þat var þá siðr, at kasta feldi und- 
ir fætr sér; þat váru lög þeira, at sá þeira 
er af feldi hopaði, skyldi leysa sik þrim mörk- 
um silfrs; sá þeira var óvigr, er fyrri lét sitt 
blóð á jörð. Eftir þat váru sögð upp hólm- 
göngulög milli þeira. Búi átti fyrr at höggva, 
því at honum var á hólm skorat. Hvárrtveggi 
hafði góðan skjöld ok önnur vápn. Búi hjó þá 
til Kolfinns, Kolfiðr brá þá við skildinum ok 
tók af öðrum megin mundriða. Eftir þat hjó 
Kolfiðr þvílikt högg til Búa. Búi hjó þá til 
Kolfinns, ok gerði ónýtan fyrir honum skjöld- 
inn, ok særði hann miklu sári á höndina; 
var Kolfiðr þegar óvigr. Menn hlupu þá í mill- 
um þeira, ok váru þeir skildir. Eftir þat fór 
hvárr leið sina; fór Kolfiðr á Korpólfsstaði 
ok batt Kopólfr sár hans; ok kvað eigi minna 

at ván um skifti þeira Búa; dvaldist Kolfiðr 
nú þar um stund. Búi sneri frá hólmstefnu 
heim til Kollafjarðar, ok var Ólof við laug 
ok heilsaði Búa. Hann tók kveðju hennar 
ok mælti: „Svá hefir nú borið til um fund 
okkar, Ólof, at ek mun eigi einn saman fara 
til hellis mins; þykki mér ok leiðinlegt at 
ganga hingat hvern dag til tals við þik; 
muntu nú fara með mér at sinni“. Ólof segir: 
„Þat mun föður mínum illa hugna“. Búi 
segir: „Hann mun nú ekki at spurðr“; tók 
hann þá Ólofu upp á handlegg sér, ok gekk 
leið sína. Fóru þau þar til er þau kómu í 
helli Búa; var Esja þar fyrir ok heilsaði þeim. 
„Þykkir mér þú, Búi, nú haft hafa vel at máli, 
varit hana Ólofu fyrir vanmennum, enda flutt 
hana nú ór klandri þeira; skaltu Ólof min 
vera hér velkomin“. Ólof kvað nú Búa mundu 
ráða sínum vistum at sinni. Kolfiðr spurði 
brátt töku Ólofar. Hann mælti þá við Korp- 
ólf frænda sinn: „Til fjarri var ek nú, eigi 
skyldi Ólof svá farit hafa, enda skal ek þeg- 
ar leita á fund Búa, er sár mitt er gróit“. 
Korpólfr segir: „Illa gerir þú þat“, sagði 
hann, „er þú leggr eftir Ólofu hug þinn; skaltu 
ok eigi at minu ráði leita á fund Búa, nema 
þú hafir menn marga“. 

10. Nú líðr á vetrinn ok gerast gróin sár 
Kolfinns. Þá mælti hann: „Nú mun ek fara 

at finna móður mína, ok fá mér þaðan menn, 
enn Grímr son þinn skal vera á morgin fyrir 
mér við Leiruvágsá, ok þeir menn er þú send- 
ir til liðs við mik“. Korpólfr kvað svá vera 
skyldu. Um morguninn fundust þeir frændr, 
þar sem Kolfiðr hafði ákveðit, ok urðu þeir 
saman fimtán. Fóru þeir síðan alla þá leið 
þar til er þeir kómu undir fjallit hjá helli 
Búa; var þar einstigi bratt. Þar váru uppi 
tveir varðmenn, vel vápnaðir; höfðu þeir ok 
nóg grjót; sá Kolfiðr, að þeir máttu með engu 
móti vinna einstigit. Kolfiðr kallar þá, ok 
mælti: „Ef Búi má heyra mál mitt, þá gangi 
hann ór einstiginu, ef hann hefr heldr manns 
hug enn berkykvendis“. Búi heyrði gerla orð 
Kolfinns; hljóp hann þá upp ok greip vápn 
sin, ok kveðst aldri skyldi þola klækisorð 
Kolfinns. Ólof kvað óráðlegt út at ganga við 
þann liðsmun, sem vera mundi. Búi kvaðst 
eigi þat hirða. Ok er Búi var vápnaðr, þá 
laust þeim verk í augu hans bæði, at hann 
varð þar báðum höndum til at grípa. Ólof 
spurði, hvat honum væri. Búi kvað þá seink- 
ast um útgönguna, — „get ek“, sagði hann 
„at fóstra mín hlutist nú til“. Ólof kvað þat 
vel vera. Þá er Kolfiðr þóttist vita, at ekki 
mundi verða útgangan Búa, sneri hann á 
braut ok hans menn; létti hann þá ekki fyrr 
enn hann kom heim ok undi illa við sína 


Google 


KJALNESINGA SAGA 25 


ferð. Þegar Kolfiðr sneri brant frá einstiginu 
bætist Búa augnaverkjarins. Leið nú af vetr- 
inn. 

11. Enn er sumra tók, ræddust þau Búi 
við ok Esja: „Vil ek nú“ sagði hon, „at þú 
liggir eigi hér lengr, heldr skaltu fara norðr 
til Hrútafjarðar; þar hefir skip uppi staðit 
i vetr á Borðeyri; þar skaltu utan fara, ok 
freista, hvat þar liggi fyrir þér; ek gerumst 
nú gömul ok mun ek eiga fá vetr ólifat. Þessu 
næst bjó hon ferð hans ok fekk honum mann 
til fylgdar ok þrjá hesta. Ólof skyldi fara 
heim í Kollafjörð ok biða hans um þrjá vetr. 
Búi fór með fjalli inn, þegar hann var búinn, 
sem leið liggr. Esja fóstra hans fór á leið með 
honum, ok þótti mikit fyrir at skilja við hann. 
Siðan reið Búi leið sína; ok er hann kom 
inn fyrir Blikdalsá, fann hann þar smala- 
mann ór Saurbæ. Hann spurði hverir þessir 
menn væri. Búi sagði honum alt hit sanna. 
Ok þegar þeir váru skildir, ok leiti bar á 
milli þeira, tók smalamaðrinn á rás heim, 
ok sagði þeim bræðrum alt um ferðir Búa. 
Þeir þökkuðu honum sitt starf; létu þeir 
þegar taka hesta, ok kölluðu með sér heima- 
menn sína; vápnuðust þeir skjótt, ok urðu 
saman tólf menn; riðu þeir mikit. Búi sá 
eigi eftirreiðina fyrr en hann kom ofan hjá 
Skeiðhlið; hann reið þá þar til er sá hóll 

varð fyrir honum, er siðan heitir Orrustu- 
hóll; þar nam Búi staðar, ok bað förunaut 
sinn geyma hesta þeira ok gagna; Búi gekk 
upp á hólinn ok bar grjót at sér; hann 
hafði öll góð vápn, ok skyrtu þá er fóstra 
hans hafði gefit honum. Þá bræðr bar brátt 
at, ok hlupu þeir þegar af hestum sinum 
ok veittu Búa atsókn harða. Búi varðist 
drengilega, ok lét hann ganga grjót í fyrstu. 
Var þat jafnsnemma, at fallnir váru fjórir 
menn af þeim bræðrum, enda hafði Búi þá 
lokit grjótinu; hann tók skjöld sinn ok sverð. 
Þeir bræðr sóttu at með miklu kappi, því 
at þeir váru báðir hugprúðir; fellu þá enn 
tveir förunautar þeira. Váru þeir bræðr þá 
sárir ok allir þeira menn. Búi var enn ósárr 
en ákaflega vígmóðr. Í því bili kom til Eilifr 
bóndi ór Eilifsdal við hinn sétta mann ok 
gekk á milli þeira, ok með því at þeir bræðr 
váru sárir, Helgi ok Vakr, þá gáfu þeir upp. 
Eilifr bað Búa fara leið sina, ok svá gerði 
hann. Eilifr lét jarða dauða menn, enn lét 
binda sár hinna. Eftir þat fóru þeir bræðr 
heim í Saurbæ, ok undu illa sinni ferð. Búi 
létti eigi fyrr sinni ferð, enn hann kom norðr 
i Hrútafjörð, tók hann sér þar fari, ok er 
þeir váru búnir sigldu þeir á haf. Þeir bræðr 
Helgi ok Vakr tóku sér fari um sumarit í 
Kollafirði ok fóru utan báðir. Þeir tóku Nor- 

eg ok fóru til hirðar Haralds konungs hins 
hárfagra; váru þeir með konungi um vetrinn, 
ok þokkuðust hverjum manni vel. Þeir sögðu 
konungi frá skiftum þeira Búa; lét konungr 
illa yfir þvi, er Búi hafði brent hofit, ok 
kallaði þat niðingsverk. 

12. Nú er at segja frá Búa; þeim byrjaði 
seint, ok tóku Orkneyjar um haustit síðarla; 
þá réð eyjunum Einarr jarl Rögnvaldsson. 
Búi fór til hirðar jarls, ok gekk fyrir hann, 
ok kvaddi hann. Jarl spurði hverr hann væri. 
Búi sagði af hit ljósasta — „ok vilda ek 
þiggja vetrvist með yðr herra“. Jarl segir: 
„Fylgd góð mun í þér; skaltu vist vera með 
oss í vetr, ef þú vilt“. Búi var með hirð 
jarlsins um vetrinn. Einarr jarl hafði starf- 
samt um vetrinn. Var Búi hinn öruggasti í 
öllum mannraunum. Enn um várit, er skip 
þat bjóst til Noregs, er Búi hafði þangat á 
farit, þá gekk Búi fyrir jarl ok bað hann or- 
lofs. Jarl segir: „Hitt þykkir mér ráðlegra, 
Búi, at þú dvelist með oss; höfum vér þik 
at röskum manni reynt; munum vér leiða 
þik í hirðlög ok láta þik taka þar með aðrar 
sæmdir, ef þú vilt hér vera.“ Búi þakkar jarli 
með fögrum orðum, enn kveðst vilja til Nor- 
egs. Jarl kvað svá vera skyldu. Eftir þat 
sigldu þeir til Noregs, ok kómu at norðarlega. 
Spurðu þeir at Haraldr konungr sat í Þránd- 

heimi. Fór Búi til Þrándheims á einum byrð. 
ingi; ok er hann kom til Steinkera, þá gekk 
hann fyrir konung, er hann sat yfir borðum, 
ok kvaddi hann vel. Konungr spurði hver sá 
væri hinn mikli maðr. Búi sagði til alt hit 
sanna. Konungr spurði, hvar hann hefði verit 
um vetrinn. Búi sagði honum — „ok er ek þvi 
hér kominn, herra“, sagði hann, „at ek vil 
bjóða yðr mina þjónustu“. Konungr mælti: 
„Muntu nökkut eiga hér vel kvæmt?“ Búi 
kvaðst þat eigi vita. Konungr bað kalla til sin 
Helga ok Vakr. Ok er þeir kómu fyrir konung 
mælti hann: „Kenni þit nökkut þenna hinn 
mikla mann?“ „Já“, sögðu þeir, „þat mundi 
hann reyna, ef þér væruð eigi svá nær, ok 
gjarna biðjum vit yðr, at þér gefit okkr orlof 
til at hefna á honum harma okkarra“. Kon 
ungr mælti: „Á öngum manni níðumst ek, 
þeim er gengr á mitt vald; sé ek ok ykk- 
ur öngvan ágóða, þótt þér reynið með 
yðr jafnbúnum; enn af því, Búi, at þú 
vanst þat niðingsverk, at þú brendir inni 
goð vár, er öllum mönnum hæfir at tigna, 
þar fyrir skylda ek hafa látit drepa þik ef 
þú hefðir eigi á várt vald gengit, enn nú 
skalt þú leysa höfuð þitt með einni sendi- 
ferð: Þú skalt sækja tafl til Dofra fóstra 
mins, ok færa mér“. Búi mælti: „Hvert skal 
ek þá fara?“ Konungr mælti: „Hygg þú sjálfr 

fyrir þvi“. Búi mælti: „Þat mundu margir 
mæla, herra, at þetta sé forsending, enn þó 
mun ek undir játast, ok vil ek þá at þér festið 
mér grið, þar til er ek kann aftr at koma“. 
Konungr kvað svá vera skyldu. Búi fór þá 
braut ór bænum ok var um sumarit inn í 
Þrándheimi. Hann fréttist þá fyrir um ör- 
nefni; var honum þá sagt, hvar Dofraf jall var. 

13. Öndverðan vetr, þá er snjó lagði á fjöll, 
sneri Búi ferð sinni upp í bygðina; dvaldist 
hann þá í ofanverðri bygðinni um hrið, með 
bónda þeim, er Rauðr hét. Búi spurði Rauð, 
ef hann kynni nökkut ráð til at leggja með 
honum, at hann kæmi fram ferðinni. Rauðr 
mælti: „Marga menn hefir konungr sent 
þessa erindis ok hefir engi aftr komit, ok auð- 
sýnt er mér, at konungr vill þik feigan; enn 
öngra manna veit ek þeira ván, at viti hvar 
Dofri ræðr fyrir, nema Haraldr konungr. 
Enn þar þú hefir mik sóttan, þá skal ek til 
leggja nökkut. Ek mun visa þér leið til Dofra- 
fjalls, ok svá gnipu þeirar, er flestir menn 
ætla at hellir Dofra muni í vera; haga þú 
ok svá til, at þú komir undir þá gnipu jóla- 
aftan, enn siðan verðr þú at leitast um. Ekki 
kann ek meira at at gera. Búi bað hann hafa 
þökk fyrir; ok gaf Rauði fingrgull gott ok 
mikit. Rauðr þakkaði honum gjöfina — „ok 
kom þú hér, Búi“, sagði hann, „ef svá ólík- 

lega er at þú komir aftr“. Búi kvað svá vera 
skyldu. Hann háttar nú svá öllu sem Rauðr 
hafði mælt: Kom jólaaftan undir þessa gnípu, 
ok dvaldist þar um hrið, ok sá þar ekki lík- 
legt til dyra. Búi drap þá hjöltum sinum á 
hamrinum ok mælti: „Þú Dofri“, sagði hann, 
„lúk upp þú höll þína, ok lát inn farmóðan 
mann ok langt at kominn, þat byrjar þinni 
tign“. Enn er Búi hafði þetta mælt þrim 
sinnum, þá lét í hamrinum, sem er gengr 
reið, ok í þvi spratt í sundr hamarinn ok 
urðu á dyr, ok því næst gekk kona í dyrn- 
ar. Hon var mikil á allan vöxt; hon var fögr 
at áliti ok vel búin, í rauðum kyrtli ok allr 
hlöðum búinn, ok digrt silfrbelti um sik. 
Hon hafði slegit hár, sem meyja siðr er, var 
þat mikit ok fagrt; hon hafði fagra hönd ok 
mörg gull á, ok sterklegan handlegg, ok öll 
var hon listuleg at sjá. Hon heilsaði hinum 
komna; hann tók því vel. Hon spurði hann 
at nafni; hann sagði henni, — „eða hvert 
er þitt nafn efa kyn?“ Hon segir: „Ek heiti 
Friðr, dóttir Dofra konungs, eða því ber þú, 
maðr, um herbergi vár?“ sagði hon. „Ek 
vil hitta föður þinn, ok biðja hann jólavist- 
ar; hann er einn frægastr konungr“. Friðr 
mælti. „Ekki eru ólíklegr maðr at sjá; kalla 
ek ráð at þú gangir inn með mér. Búi gerði 
svá. Friðr bað þá aftr lúkast hellinn, ok svá 

var. Þau gengu þá um stund, ok lýsti af 
eldi. Hon sneri þá út at bjarginu í einum 
stað; var þar fyrir hurð, ok önnur; ok þá 
kómu þau í litit herbergi; þat var alt tjald- 
at, ok ágætavel um búit. Friðr mælti: „Hér 
skaltu, Búi, setjast niðr ok hvila þik, okleggja 
af þér vápn þin ok vásklæði“. Hann gerði 
svá. Siðan skaut hon fyrir þau fögru borði 
ok bjó þat; bar síðan at honum munnlaug 
af silfri ok dýran dúk; þvi næst bað hon 
hann sitja ok snæða; tók hon þá góða vist 
ok ágætan drykk. Allr borðbúnaðr var þar 
af silfri, ok við gull búinn, diskar ok ker 
ok spænir. Friðr settist þá niðr hjá Búa, ok 
snæddu ok drukku bæði saman. Hon bað 
hann þá segja sér alt af sinum ferðum. Búi 
gerði nú svá, at hann sagði henni alt af þar- 
kvámu sinni. „Nú hefir þú vel gert“, sagði 
hon, at þú hefir ekki dulit mik hins sanna; 
má vera at þér verði ekki mein at þvi; enn 
vita þóttumst ek áðr; enn marga menn hefir 
Haraldr konungr sent eftir tafli þessu, ok 
hefir faðir minn öllum tortimt, enn nú mun 
ek ganga ok finna hann, ok segja honum 
hvar komit er. Friðr gekk þá á braut, ok 
var á braut um hrið. Búi fagnaði henni vel 
ok spurði, hvat þau faðir hennar hefðu við 
talazt. Hon kveðst hafa sagt honum, — at 
skóbarn eitt lítit væri komit. Hann lézt vilja 

sjá þat — „ek sagða, at þat varð at hvílast í 
nótt. Skaltu nú hér sofa í nótt í minu her- 
bergi“. Hann lét sér þat vel líka. Skemtu 
þau sér þar um kveldit. 

14. Búi vaknaði um morguninn ok var þá 
ljóst af degi. Friðr spurði, hversu sofist hafði. 
Hann lét vel yfir. Hon bar þá at honum á- 
gæt klæði ok mælti: „Nú skaltu halda þér 
upp vel, er þú gengr fyrir föður minn, ok 
kref hann djarflega jólavistar. Gengu þau 
þá fram í hellinn. Siðan gekk hon fyrir, þar 
til er fyrir urðu hurðir, ok því næst kómu 
þau í mikit herbergi; þat var alt altjaldat, 
ok hálmr á gólfi. Maðr sat í öndugi á hinum 
æðra bekk, mikill ok friðr; hann hafði skegg 
mikit ok hvitt af hæru; þessi maðr var vel 
búinn, ok allr sýndist Búa hann öldrmann- 
legr. Hvárttveggi bekkr var skipaðr af fólki, 
ok váru þeir margir heldr stórleitir. Konur 
sátu um þvert herbergit, ok var sú bezt far- 
andi er í miðju sat. Borð stóð um alt her- 
bergit, ok vist fram sett, ok sú ein, er mönn- 
um sómdi þann tíma at neyta; þar gengu ok 
ungir menn ok skenktu. Friðr gekk fyrir 
hásætismanninn ok heilsaði á föður sinn. 
Þessi hinn skeggjaði maðr svaraði vel dótt- 
ur sinni; þóttist Búi nú vita, at þat mundi 
vera Dofri; gekk hann þá fyrir hann ok mælti 
svá: „Sit heill, Dofri konungr, með hirð 

glaða!“ Dofri tók vel orðum hans ok mælti 
til dóttur sinnar: „Er þettá þat skóbarn, er 
þú sagðir mér frá í gær?“ „Svá er, faðir“, 
sagði Friðr. Dofri mælti: „Fáir koma slík- 
ir úr mannheimum, nema Haraldr konungr 
fóstri minn; hann er langt fyrir alla; eða 
hvert er þitt erindi til vár?“ Búi mælti: „Því 
er ek hér kominn, at biðja yðr jólavistar, 
er ek útlenzkr maðr, enn heyri mart sagt 
af frægð yðvarri; nú þótti mér ófróðlegt at 
sjá eigi svá tigulegan höfðingja“. Dofri seg- 
ir: „Vel mælist þér; vil ek at þú sért með 
oss; skaltu drekka inni með oss um daga; 
viljum vér þá eiga tal við þik; skaltu skipa 
öndvegi hit óæðra; enn á kveldum skulu þit 
Friðr dóttir min skemta ykkr í stofu hennar; 
þvi at þér mun þá þykkja húskarlar mínir 
heldr leikmiklir. Búi þakkaði með fögrum 
orðum höfðinglegt boð ok fagra tilskipan; 
gekk hann þá um þvert gólf, ok Friðr með 
honum. Hon bað þá upp standa þrjá, er þar 
sátu áðr, ok svá var. Siðan lét hon taka 
undir þau fögr hægindi, ok settust þau þar 
á; sátu þar um daginn. Dofri spurði Búa 
margra hluta; enn Búi leysti ór öllum vel. 
Enn er aftna tók, gengu þau fyrir Dofra ok 
heilsuðu á hann. Hann bað þau vel fara. 
Gengu þau þá til herbergis hennar, ok váru 
þar um nóttina. Með þeim hætti liðu jól ór 

garði. Affaradag jóla gek Búi fyrir Dofra ok 
mælti: „Þér hafit veitt mér höfðinglega sem 
ván var at. Nú þó at mér þykki hér gott, 
þá skal ek þó eigi ásækni við yðr hafa“. 
Dofri mælti: „Þú Búi skalt vera hér vel- 
kominn í allan vetr, ef þér þykkir þat betra“. 
Búi þakkar honum nú at nýju sinn velgern- 
ing. Heldu þau Fríðr nú sinum háttum, sem 
fyrr er sagt. Leið nú á vetrinn; ok er fár 
nætr váru til sumars mælti Búi til Fríðar: 
„Hverja ætlan hefir þú á, at verða skuli mitt 
erindi? Ek vil biðja þik, at þú leggir til nökk- 
ur orð við föður þinn“. Friðr segir: „Kemr 
þér ekki þat í hug, at þú munir svá hafa 
verit hér í vetr, at þú eigir öngva ván síðan 
at koma í Mannheima? Er þér þat at gera 
i kunnleika at ek geng með barni þinu“. Búi 
kveðst því ekki vilja í móti mæla; enn þó 
væntir ek, at þér mun nökkurninn vel fara 
til min“. Fríðr mælti: „lt mun nú þér 
þykkja, at þú sért drepinn, þótt þú værir 
þess verðr; mun ek nú heldr ganga til föðr 
mins í dag ok vita, hvar komit er þinu máli“. 
Um daginn er fólk var komit í sæti, gekk 
Friðr til föður sins ok settist í kné honum 
ok lagði hendr um háls honum ok mælti: 
„Hvernig ætlar þú, faðir, at skiljast við Búa, 
vetrgest þinn? Væri þat nú höfðinglegt at 
gera vel til hans; munu at gjarnara ágætir 

menn yðr heimsækja“. Dofri segir: „Hvernig 
vel vildir þú, dóttir, at ek lúka við hann?“ 
Friðr mælti: „Gef honum ágætar gjafir, fað- 
ir, þá má þat sjá, at hann hefir mikinn höfð- 
ingja ok ágætan heim sótt“. Dofri mælti: 
„Hvat skal þar til velja?“ Friðr mælti: „Gef 
honum tafl þat, er Haraldr konungr hefir 
oft eftir sent ok þar með fingrgull; má hann 
þá kaupa sik í frið við konung með taflinu, 
en fingrgullit skal hann eiga til menja“. Dofri 
mælti: „Ráða skaltu þessu, dóttir, at sinni, 
því at ek má þér eigi synja“. „Þá gerir þú 
vel, faðir, sem ván var“. Gekk hon þá braut 
til sætis síns. Liðu þessir dagar til sumars 
ok sumardag hinn fyrsta mælti Friðr til Búa: 
„Nú skulu vit snæða hér í stofu minni; sið- 
an taktu klæði þín ok vápn, ok lát þat til 
reiðu; þú skalt hér skamma dvöl eiga frá 
því þit faðir minn skilið“. Eftir þat gengu 
þau á fund Dofra; var hann þá kominn und- 
ir borð. Dofri heilsaði þeim; ok bað þau sitja 
ok drekka; þau gerðu svá. Þá mælti Dofri: 
„Þú, Búi, hefir hér vel verit í vetr at várri 
vitund, ok til marks viljum vér at þat sjáist 
með sönnum jarteiknum, at þú hefir oss heim 
sótt: Tafl er hér, er ek vil gefa þér; þenna 
grip veit ek svá, at Haraldi konungi fóstra 
minum leikr mestr hugr á; gullhring þenna 
skaltu þiggja af mér“. Búi þakkaði honum 

með mörgum fögrum orðum sinn velgern- 
ing, ok þá miklu sæmd, er hann gerði til hans, 
ok bað hann sitja allra konunga heilastan. 
Eftir þat tóku þau orlof til handa Búa, ok 
sneru þá í brott. Sem þau kómu til hellisdyra, 
þá laukst upp hellirinn; gekk Friðr þá út 
ok mælti til Búa: „Nú er svá komit, Búi, 
sem ek sagða þér, at ek geng með barni 
þinu; skal ek nú segja þér, hver skipan á 
því skal vera: Ef þat er meybarn, þá skal 
þat hér vera með mér, enn ef þat er sveinn, 
þá mun ek þér senda hann, er hann er tólf 
vetra gamall; skaltu vel við honum taka; enn 
ef þú gerir ei svá, þá munt þú á þinum hlut 
kenna. Hvergi mun ek leiða þik, far þú vel“, 
segir Fríðr. Eftir þat skilja þau. 

15. Gekk Búi leið sina, ok létti eigi fyrr enn 
hann til Rauðs; tók hann vel við honum 
ok spurði at ferðum hans, enn Búi sagði af 
hit sanna. Rauðr mælti: „Mikla gæfu hefir 
þú borit til um þina för; enn svá muntu 
eiga við at búast, at eigi mun Haraldr kon- 
ungr þessu einu við þik hlita; því at nú mun 
hann etja á þik þvi trölli, er ek veit mest í 
Noregi, enn þat er blámaðr, sá er mörgum 
manni hefir at bana orðit; nú vil ek gefa 
þér fangastakk þann er þú skalt þá hafa; 
væntir ek þá at þú munir eigi allmjök kenna, 
hvar sem hann leggr at þér krummur sínar; 

því at hann brýtr bein í flestum, ef hann 
deyðir eigi“. Búi þakkaði Rauð sinn velgern- 
ing; dvaldist hann þar nökkurar nætr, ok 
fór síðan ofan í Þrándheim; spurði hann 
þá til konungs at hann var at Steinkerum. 
Sem Búi kom þar gekk hann á konungsfund 
ok kvaddi hann. Konungr leit við honum ok 
mælti: „Ertu þar Búi, hversu tók Dofri þér?“ 
„Já, herra“, sagði Búi, „yðar naut ek at, þvi 
at vel fór Dofra til min“. Konungr mælti: 
„Vartu með Dofra í vetr? eða fektu taflit?“ 
„Já, herra“, sagði Búi, „fekk ek tafl“. Kon- 
ungr mælti: „Kom til min á morgun með 
þat“. Búi kvað svá vera skyldu. Um daginn 
eftir kom Búi fyrir konung, er hann sat yfir 
drykkjarborðum, ok færði honum taflit, ok 
er konungr sá þat, mælti hann: „Þú ert 
mikill maðr fyrir þér, Búi“, sagði konungr; 
„hefir þú sannar jarteiknir, at þú hefir Dofra 
fundit; þetta tafl hefir hann aldri viljat fyr- 
ir mér laust láta, enn svá gildr, sem þú rt, 
þá verðum vér at sjá nökkut af þinu afli, 
ok skaltu fást við blámann várn“. Búi seg- 
ir: „Þat hugða ek, ef ek fengi taflit, að þér 
mundið mik láta fara í friði .. Konungr 
mælti: „Þetta er litils vert, at taka eitt fang“. 
Búi segir: „Dýrt er drottins orð; vil ek þat 
nú skilja til við yðr, herra, ef svá ólíklegt er, 
at ek beri af honum, at þér gefit mér upp 

reiði yðra ok gott orlof til Íslands“. Konungr 
játaði þvi. Eftir þat lagði konungr til hólm- 
stefnunnar frest, at þetta fang tækist, því at 
hann vildi at sem flestir sæi. Enn er sú stund 
var liðin, þá lét konungr blása til öllu fólki 
út á víðan völl. Sem konungr ok mikit fjöl- 
menni var þar komit, þá bjóst Búi til fangs. 
Hann fór í skyrtu sina, þá er Esja hafði gefit 
honum ok fyrr gátum vér; siðan steypti hann 
yfir sik fangastakki þeim er Rauðr gaf hon- 
um; fór þá til leikmótsins. Konungr lét þá 
leiða fram blámanninn ok heldu á honum 
fjórir menn; hann grenjaði fast ok lét trölls- 
lega. Þar var svá háttat, at þar var sléttr 
völlr, enn þar um utan hæðir miklar; sat 
þar á fólkit umhverfis. Á vellinum stóð ein 
hella mikil ok uppþunn niðr í völlinn; þat 
kölluðu þeir fanghellu. Búi gekk þá fram 
fyrir konung ok mælti: „Hvar er sá maðr, 
herra, er þér ætlið mér fang við“. Konungr 
mælti: „Sé hvar þeir halda honum fram á 
völlinn“. Búi mælti: „Ekki sýnist mér þat 
maðr; trölli sýnist mér þat líkara“. Konungr 
mælti: „Vér skulum freista þín skamma 
stund, ef vér sjáum at þú hefir ekki við“. 
Búi mælti: „Þér munuð ráða vilja“. Eftir 
þat gekk Búi fram á völlinn, ok er fólkit 
sá hann, þá mæltu margir, at þat væri illa, 
er trölli skyldi etja á jafn-drengilegan mann. 

Þeir létu þá lausan blámanninn; hljóp hann 
þá grenjandi á Búa; ok er þeir mættust, 
tókust þeir afar fast ok sviftust; skildi Búi 
þat skjótt, at hann var mjök aflvana fyrir 
þessu kykvendi; forðaði hann sér þá við föll- 
um, enn stóð þó fast ok fór undan víða um 
völlinn. Skildi Búi þat, at hann tók svá, at 
bein hans mundu brotna, ef eigi hlifði honum 
klæðin. Þat skildi Búi, at blámaðrinn vildi 
færa hann at hellunni. Enn er þeir höfðu at 
gengist um stund, þá mæddist blámaðrinn 
ákaflega, ok tók at láta í honum sem þá at 
lætr í göltum, þá er þeir gangast at, ok á 
þann hátt feldi hann froðu. Ok er Búi fann 
þat lét hann hörfast undan at hellunni. Blá- 
maðrinn herti þá at, af nýju, ok váru ógur- 
leg hans læti at heyra, því at hann var drjúg- 
um sprunginn af sókn. Enn er Búi kom at 
hellunni, svá at hann kendi hennar með hæl- 
unum, þá herti blámaðrinn at, slíkt er hann 
mátti. Búi brá þá við er minst var ván, ok 
hljóp hann þá öfugr yfir helluna, enn 
blámanninum urðu lausar hendrnar ok 
skruppu þær af fangastakkinum. Búi kipti 
þá at sér blámanninum, slíkt er hann mátti; 
hrataði hann þá at hellunni svá at bringspel- 
ir hans tóku þar sem hvössust var. Þá hljóp 
Búi ofan á hann með öllu afli; gengu í sundr 
bringspelirnir í blámanninum, ok því næst 

var hann dauðr. Margir töluðu um at þetta 
væri mikit þrekvirki. Búi gekk þá fyrir Har- 
ald konung. Konungr mælti: „Mikill maðr 
ertu fyrir þér Búi, ok mun nú skilja með 
okkr; ok far nú til áttjarða þinna í friði 
fyrir oss“. Búi þakkaði þat konungi. Fór Búi 
þá til hafs út ok fekk sér fari til Íslands. 

16. Þat sumar er Búi fór utan, gekk Ólof 
hin væna með barni, fæddi hon um haustit 
mey, er hon kendi Búa, ok var kölluð Þur- 
iðr. Esja bauð meynni til fóstrs til sin, ok þat 
þágu þau Kolli. Enn þat sumar er Búi var 
í Þrándheimi fóru til Íslands Helgi ok Vakr; 
sögðu út þau tíðindi, at Búi væri látinn ok 
Haraldr konungr hefði sent hann forsending, 
þá er engi hefði aftr komit. Enn er þat spurð- 
ist, fór Kolfiðr til Kollafjarðar ok tók það- 
an á brott Ólofu hina vænu nauðga, ok at 
óvilja föður hennar. Kolfiðr fór þá með 
Ólofu út til Vatns; var hon þar sumar ok 
vetrinn eftir. Enn um sumarit eftir kom skip 
suðr á Eyrarbakka, í höfn þá er heitir í Ein- 
arshöfn; spurðist þat þar af, at þar var á Búi 
Andriðarson. Ok þegar þetta spurðist ofan 
yfir heiði, helt Kolfiðr til njósnum um ferð- 
ir Búa, ok spurði er hann kom í Ölfus. Þá 
reið Kolfiðr heiman upp til Öxnaskarðs við 
tólfta mann. Þar var með honum Griímr 
frændi hans, ok tíu menn aðrir; þeir sátu 

þar fyrir Búa. Í því bili reið Búi ofan ór 
skarðinu; hann sá mennina vápnaða; þóttist 
vita, hverir vera mundu. Búi hafði öll góð 
vápn; hann var í skyrtu sinni Esjunaut. Búi 
reið til steins mikils, er stóð undir skarð- 
inu, ok sté þar af hesti sínum. Þeir hlupu 
þá þangat til. Búi hafði haft snarspjót litit í 
hendi; fleygði hann því til þeira; þat kom í 
skjöld Grims neðanverðan; þá brast út ór 
skildinum, ok hljóp þá spjótit í fót Grími fyr- 
ir ofan kné, ok þar í gegnum; var Grimr þeg- 
ar óvigr. Búni sneri þá baki at steininum, því 
at hann er svá mikill sem hamarr; mátti 
þá framan at at eins at honum ganga. Kol- 
fiðr mælti þá: „Vel er þat, Búi, at vér höf- 
um hér mæzt; mun nú eigi hlifa hellir Esju 
tröllsins sem næst“. Búi segir: „Ekki kann ek 
at kasta löstum á þat; hafa þeir einir orðið 
fundir okkrir, er þú munt svá litit hafa í 
unnit; vænti ek at svá muni enn vera; er 
þat nú drengsverk at einn gangi at einum“. 
Kolfiðr mælti: „Þess skulu vér nú njóta, at 
vér erum fleiri“. Búi mælti: „Þá skal vel 
við. þvi taka“. Þá veittu þeir honum atsókn, 
enn hann varðist prúðlega. Kolfiðr eggjaði 
sina menn, enn hlifðist sjálfr við, því at 
hann ætlaði sér afburð; en þeim var Búi 
torsóttr, því at þótt þeir kæmi höggum eða 
lögum á hann, þá varð hann ekki sárr, þar 

er skyrtan tók, enn hverr sem hann kom 
höggum á, þá þurfti eigi um at binda. Var 
þá svá komit, at sex menn váru fallnir af Kol- 
finni, enn hinir allir sárir. Búi var sárr á fæti. 
Kolfiðr mælti þá: „Mikit tröll ertu Búi“, 
sagði hann, „er þú verst svá lengi jafn-mörg- 
um“. Búi mælti: „Þú hefir í leikandi einni 
haft, ok er þat klækilegt at þora eigi at sækja 
at mér“. Kolfiðr mælti: „Þat munda ek vilja, 
at þú ættir þat at segja, at ek hlifðumst eigi 
við áðr enn lúki“. Hljóp Kolfiðr þá at Búa 
nieð brugðit sverð, ok hjó hvert af öðru. Búi 
hlifði sér með skildinum. Kolfiðr hjó hart 
ok tíðum, ok sótti alldrengilega, ok hjóst þá 
allmjök skjöldr Búa. Enn er Kolfinni rénaði 
hin mesta atsókn, ok hann mæðist, þá herti 
Búi at honum, ok gekk þá fram frá stein- 
inum; hann hjó þá eigi mörg högg áðr hann 
ónýtti skjöld Kolfinns. Siðan veiti hann Kol- 
finni þat slag, at hann tók sundr í miðju. 
Búi var þá ok sárr nökkut bæði á höndum 
ok fótum, þar sem eigi hafði skyrtan hlift, 
enn ákaflega var hann vigmóðr. Búi gekk 
þá þangat til sem Grimr var, son Korpólfs, 
ok spurði, hvárt hann vildi grið hafa; hann 
kvaðst þat vildu. „Þá skaltu þat sverja“, seg- 
ir Búi, „at vera mér trúr heðan af“. Grimr 
kvað svá vera skyldu. Förunautar Kolfinns 
tóku þá ok grið af Búa; bað hann þá taka 

lík Kolfinns ok sjá fyrir þvi. Búi tók þá hest 
sinn; reið hann þar til er hann kom ofan 
til Elliðavatns. Ólof var úti, ok heilsaði Búa; 
hann bað hana taka klæði sin ok fara með 
sér. Hon gerði svá; reið hon með Búa til 
Kollafjarðar. Kolli var úti ok fagnaði vel 
Búa ok bauð honum þar at vera. Búi kvaðst 
mundu eiga þar dvöl nökkura við laugina ok 
binda þar sár sin; var nú svá gert.Búi mælti 
þá til Kolla: „Nú er svá Kolli“, sagði Búi, 
„sem þér er kunnugt um skifti okkur Ólofar; 
hefi ek launat Kolfinni sina djörfung; enn 
nú skal Ólof dóttir yðar vera með þér þar 
til er henni býðst forlag, þvi at ek vil nú þó 
ekki elska hana, síðan Kolfiðr hefir spilt 
henni“. Nú varð svá at vera sem Búi vildi. 

17. Búi reið þá til Esjubergs, ok var Esja 
fóstra hans enn á lifi; varð hon honum alls 
hugar fegin. Búi fór brátt í Brautarholt, at 
finna móður sína; var hon þá enn hraust 
kona; dvaldist Búi þar um hríð. Þorgrimr 
bjó þá enn at Hofi, ok var þá gamall mjök. 
Hann átti dótur eina barna, er Helga hét; 
hon var ung ok hin skörulegasta kona. Arn- 
grimr bróðir hans var þá ok andaðr, enn 
þeir bræðr höfðu skift arfi með sér: hafði 
Helgi land í Saurbæ, en Vakr gerðist kaup- 
maðr, ok þótti vera hinn vaskasti. Enn er 
svá var komit, völdust til vitrir menn ok góð- 

gjarnir ok báru sáttmál í millum þeira Búa 
ok Þorgrims, ok hversu margt sem hér var 
um talat, þá fór þat fram, at þeir festu öll 
þessi mál, Búi ok Þorgrímr, undir dóm hinna 
beztu manna. Þeim málum var upp lokit um 
várit, á várþingi; höfðu þeir þat upphaf at 
þessum málum ok sættum, at Búi skyldi fá 
Helgu Þorgrimsdóttur; enn fégjöld þau, er 
dæmdust á Búa, skyldu vera heimanfylgja 
Helgu; sá þeir þat sem var, at þau Búi áttu 
hvern penning eftir hans dag. Helgi Arngrims- 
son skyldi fá Ólofar Kolladóttur. Eftir þat 
veittu hvárir öðrum trygðir. Efldu þeir nú 
til veizlu mikillar at Hofi, því at þar skyldu 
vera bæði brullaupin. Tókust þessi ráð um 
sumarit hvártveggi. Litlu síðar andaðist 
Esja; hon gaf alt fé sitt Búa ok Þuríði dótt- 
ur hans. Búi tók þá við búi á Esjubergi, ok 
setti þar á rausnar bú. Eftir brullaupit um 
sumarit fór Helga til Esjubergs með Búa; var 
þat brátt auðsætt, at hon var hinn mesti 
skörungr. Tókst nú vinátta með þeim Þor- 
grimi goða með mægðum; helt Þorgrimr 
nú öllu Búa til sæmdar; var þá þangat skotit 
öllum málum. Búi færði sér þat all-vel í nyt; 
varð hann hinn vinsælasti maðr. Þeim Búa 
ok Helgu varð barna auðit; þau áttu son þann 
er Ingólfr het, ok annarr hét Þorsteinn; dótt- 
ur áttu þau er Hallbera hét. Annat sumar 

eftir tók Þorgrimr sótt ok andaðist; var hann 
út leiddr at þeim sið er þá var, ok drukkit 
eftir hann erfi. Í þann tíma lét Vakr af för- 
um; tók hann við landi í Saurbæ, enn Helgi 
tók þá Hofs land af Búa. Tók þá Búi við 
manna forræði; hafði hann alt út at Nýja- 
hrauni ok inn til Botnsár. Búi bjó at Esju- 
bergi tólf vetr, ok átti mikit rausnarbú. Á 
þeiri stundu fekk Vakr Þuríðar dóttur Búa 
ok Ólofar. 

18. Enn er svá var komit, kom skip norðr 
í Eyjafirði; þar váru á þrænækir menn. Á 
því skipi var sá maðr er Jökull hét, ungr ok 
stórþriflegr. Þegar Jökull kom á land, keypti 
hann sér hest ok föruneyti; reið hann sið- 
an suðr um land, ok er ekki fyrr frá hans 
ferð sagt, enn hann kom aftan dags til 
Esjubergs; lét hann litit yfir sér. Þeir váru 
þar um nóttina, því at þar var öllum mönnum 
matr til reiðu. Um morguninn gekk Jökull 
til tals við Búa ok mælti: „Svá er mál með 
vexti, at ek á við þik erindi, Búi“, sagði 
hann. Búi spurði hvernig þat var. Jökull 
mælti: „Mér er sagt at þú sért faðir minn; 
en Fríðr er móðir min, dóttir Dofra kon- 
ungs“. Búi mælti: „Ólíkleg sögn er á at þú 
sért minn son, því at mér þótti ván, at sá 
mundi vera gildr maðr, er undir okkr ælist, 
enn mér sýnist þú heldr auðþriflegr“. Jökull 

mælti: „Ek hefi enn ekki marga vetr á baki; 
enn móðir mín bað mik þat segja þér til 
jartegna, at hon kvaðst hafa sagt þér, at þú 
mundir kenna á þínum hlut, ef þú tækir eigi 
vel við frændsemi minni“. Búi segir: „Ekki 
hirði ek um sögur þinar, þyki mér þær ó- 
merkilegar; vil ek, at vit tökum fang; því 
at þú ert ekki okkarr son ef engi máttr er 
í þér“. Jökull mælti: „Þat er fáheyrt, at ek, 
tólf vetra gamall, þurfa at taka fang við þik, 
þar sem þú deyddir blámann Haralds kon- 
ungs í fangbrögðum þinum; enn þó muntu 
ráða vilja“. Þeir Búi gengu þá austr undir 
fjallit til laugar, þar váru vellir fagrir. Síðan 
klæddust þeir til fangs, ok tókust allsterklega, 
ok gekk svá lengi at hvárrgi fell. Búi varð 
móðr mjök. Jökull mælti: „Þreytum þetta 
ekki meir, ok tak við frændsemi minni“. 
„Nei“, kvað Búi. „Falla skal annarr hvárr 
okkarr“. Jökull mælti: „Eigi mun þá betr“. 
Eftir þat réðust þeir á í annat sinn; váru þá 
allmiklar sviftingar; var þá við sjálft búit, 
at Jökull mundi falla, ok í því var sem kipt 
væri báðum fótum í senn undan Búa, ok fell 
hann áfram, ok þar varð við brestr hár ok 
mikill. Búi mælti: „Felt mun nú til hlítar, ok 
mátti móðir þin eigi hlutlaust láta vera“. Þá 
hlupu at aðrir menn, ok sá þar vegsummerki, 
at bringsmelirnir váru í sundr í Búa, ok hafði 

orðit undir steinn. Búi mælti þá til Jökuls: 
„Ekki hefir nú orðit erindi þitt hingat hag- 
felt; því at þú hefðir verit mannsefni; enda 
mun nú skömm saga frá mér ganga“. Eftir 
þat var Búi borinn heim á rauðum skildi, ok 
lifði þrjár nætr ok andaðist síðan. Jökli þótti 
verk sitt svá ilt, at hann reið þegar í brott, ok 
til skips, er búit var suðr á Eyrarbakka, ok 
fór þar utan um sumarit; enn síðan höfum 
vér önga sögu heyrt frá honum. Helga Þor- 
grimsdóttir bjó at Esjubergi með börnum 
þeira Búa. Þá stóð enn kirkja sú at Esjubergi, 
er Örlygr hafði látit gera; gaf þá engi maðr 
gaum at henni; enn með því at Búi var skirðr 
maðr, enn blótaði aldri, þá lét Helga hús- 
freyja grafa hann undir kirkjuveggnum hin- 
um syðra, ok leggja ekki fémætt hjá honum 
nema vápn hans. Sú hin sama járnklukka 
hekk þá fyrir kirkjunni á Esjubergi, er Árni 
biskup réð fyrir stað, Þorláksson, ok Nikolás 
Pétrsson bjó at Hofi, ok var þá slitin af ryði. 
Árni biskup lét ok þann sama plenarium fara 
suðr í Skálholt, ok lét búa ok líma öll blöðin 
í kjölinn, ok er irskt letr á. Frá Búa Andríðs- 
syni er komin mikil ætt; ok lúkum vér þar 
Kjalnesingasögu. 

Viðbætir. 


Jökuls þáttr Búasonar. 


Jökli þótti nú ilt verk sitt; reið því þegar í 
burt ok til skips, er þá var á Eyrarbakka, ok 
sigldi með Úlfi stýrimanni; gaf þeim litt byri 
ok rak á fyrir þeim myrkr ok hafvillr, svá 
þeir váru úti alt sumarit; enn er hausta tók, 
gerði storma með miklum hriðum ok frost- 
um, svá sýldi hvern dropa er inn kom; urðu 
allir í austri at standa bæði nætr ok daga, ok 
gerðust allir mjök dasaðir ok gáfust upp um 
síðir nema Jökull einn; hann gekk at ausa al- 
einn í fjóra daga. Um siðir rak skipit at 
skerjaklasa miklum með boðaföllum stórum; 
var þá allsterk hriðin, svá at skipit braut í 
spán ok týndist gósit; komst Jökull í sker 
upp með Úlfi stýrimanni ok sumir skipverjar, 
enn sumir druknuðu; váru þá allir yfirkomn- 
ir af mæði ok kulda, nema Jökull einn. Jökull 
spyr nú Úlf hvat til ráða skyldi taka — „hvárt 
skulum vér láta hér yfir drifa?“ „Nei“ segir 
Úlfr, „þat dugir ekki; er nú þar til órræða 
at leita sem þú ert“. Jökull segir þeim skuli 
at því verða, — „ok mun ek nú til lands leita“. 
Síðan kastaði hann sér til sunds ok lagðist inn 
at landinu; þar var brim mikit ok stór áföll, 
svá at honum var bágt at koma þar við sundi, 
ok því kafaði hann til lands; enn er hann var 

á land kominn, sýldi um hann öll klæðin, enn 
hríðin var svá sterk, at hann mátti varla ráða 
sér; vissi hann ok aldri hvar hann fór. Honum 
var þá reikat með sjónum ok um síðir kom 
hann at skála nökkurum sterkum ok fornum; 
var skálanum læst, enn lykillinn greyptr í 
stafinn. Hann lauk upp ok gekk þar inn; 
þreifar siðan fyrir sér, ok fann stóran ás ok 
eld i; siðan lagði hann skið á eldinn; varð þá 
skjótt bjart um allan skálann; sá hann tvau 
rúm váru Í innanverðum skálanum; þat þótt- 
ist hann vita, at þar höfðu menn verit; sér 
hann at þar mætti vel um búast, er nóg væri 
föng til. Þessu næst hugleiðir hann, at menn 
mundu leggja sér þat til orðs, at hann skildi 
svá við sina menn, ok snýr því út aftr í hrið- 
ina, ok ferr hinn sama veg, ok syndir í sker- 
it, ok kemur til manna sinna; eru þá sjau 
dauðir enn átján lifa, at fram komnir fyrir 
kulda sakir, nema Úlfr einn. Jökull mælti: 
„Ætli þér hér lengr at vera?“ Úlfr svarar: 
„ÁAnnarstaðar þætti mér betra heldr en hér 
til lengdar“. „Vili þér þá hlita minni forsjá?“ 
segir hann. Þeir kváðusk þat gjarna vilja. 
Fleytti hann þá Úlfi stýrimanni til lands ok 
eigi létti hann fyrri enn hann hafði þeim öll- 
um til lands komit; gengr Jökull þá undan 
þeim til skálans, ok gerðu þeir þá stóran eld; 
Eru þeir þá skjótt lífvænir kompánar hans; 

þykir honum þat þá á vanta,at þeir vissu ekki, 
hvar þeir váru komnir, ok þat þeir váru kost- 
arlausir; leið svá á kvöld. Jökullspyrr:,Hverr 
er sveina fúss til at vaka í nótt?“ Úlfr svarar: 
„Ek ætla af mér sé færleikrinn eða viltu at 
ek vaki?“ „Nei“, segir Jökull. Lögðu þeir sik 
þá til svefns, enn Jökull vakti einn. Þá sá litit 
af tungli ljóst, ok dró ýmist til eða frá. Jökli 
var reikat til sjávar ok með ströndinni; hann 
sér at mikit er rekit af góðsi þeira; hann þyk- 
ist ok þá sjá einhver tvau kvikindi bera sam- 
an góðsit í einn stað; hann nemr staðar, hyggr 
at ok hlustar til, ok heyrir þá þessar tvær 
syrpur talast við. Gnipa segir: „Eitthvat fór 
þar eftir sandinum?“ „Eigi veit ek hvat vera 
má“, segir Geit. „Ek þykjumst gerla vita“, 
segir Gnipa; — „hér er kominn Jökull son Búa 
ok Friðar Dofradóttur; af honum gengr nú 
mest frægð, ok hefði sú betr er slíkan mann 
ætti“. Geit segir þá við Gnipu: „Göngum til 
móts við hann, ok bjóðum honum tvá kosti, 
þann eina at hann eigi aðra hvára okkar; hinn 
annan, at vit skulum drepa hann ella“. „Svá 
skal vera systir sæl“, segir hon. Eftir þat 
gengu þær til móts við Jökul, ok stigu heldr 
stórum; þær váru næsta ófrýnlegar, nefsíðar, 
ok hekk vörin ofan á bringu; skinnstökkum 
váru þær klæddar síðum í fyrir, svá þær stigu 
at mestu á þá, en bak til fylgdu þeir ofanverð- 

um þjóhnöppunum; þær skeldu á lærin ok 
fóru mjök ókvenlega. Jökull sá þetta, ok brá 
sverðinu, er Friðr móðir hans hafði gefit hon- 
um, ok hjó til Geitar á hálsinn, svá af fauk 
höfuðit. Í því kom Gnipa at, ok réði á Jökul; 
tókst þar hin harðasta glíma; varð flestalt, 
sem fyrir var, upp at ganga. Gnípa gekk all- 
fast fram, svá Jökull varð orkuvana fyrir 
henni, ok alt hans hold blátt ok blóðrisa; sá 
Jökull, at eigi mátti svá lengi fram fara, ok 
sló til sniðglímu við Gnípu, enn er hana varði 
minst, brá hann henni lausamjöðm, ok kom 
fyrst niðr höfuðit ok siðan búkrinn; varð 
þetta fall mikit. Gnipa mælti: „Njóttu nú 
fallsins, karlmaðr“.Jökull mælti: „Fyrr skaltu 
fara sem Greit, systir þin“. Gnipa mælti: „Eigi 
máttu svá gera; þú munt vilja gefa mér lif, 
ok seg mér hvers þínir menn við þurfa“. Svá 
skal vera“, segir Jökull, „enda vert mér trú ok 
liðsinnandi“. Þessu játar Gnipa; síðan stóð 
hon upp ok mælti: „Ódrengilega fór þér áðan 
Jökull, er þú drapt Geit systur mína, tólf 
vetra gamalt barnit, enn ek er nú þrettán 
vetra; erum vér nú sjau systkinin eftir ok ek 
yngst af öllum“. „Eigi ferr ek svá grant at 
sliku“, segir Jökull, „enn hvar eru vit nú at 
komnir, félagar minir?“ „Þér eruð komnir at 
óbygðum í Grænlandi“, segir Gnipa, „ok inn 
á fjörðinn Öllumlengri; er heðan skamt frá 

bygð föður mins, er Surtr heitir, enn móðir 
min Syrpa; er faðir minn afgamall, enn syst- 
kin mín vilja at ek hafi ekki af arfinum, ok 
gezt mér ekki at þvi, þó ek verði svá búit at 
hafa; munum vér skilja at sinni at sýn, enn 
ekki at vináttu“. Gekk Jökull þá heim til 
skálans. 

t%. Úlfr vaknaði snemma um morguninn, 
fann Jökul ok spyr tiðenda. Hann segir slíkt 
sem farit hafði, — „ok er mál“, segir Jökull, 
„at leita oss matarfanga“. Enn er þeir gengu 
út, sá þeir at þar var kominn nógr kostr ok 
drykkr, þó þeir væri þar um næstu tólf mán- 
uði; gengu siðan inn ok settust til matar. 
Enn er þeir váru mettir, mælti Jökull: „Nú 
skal skifta liði váru í dag; skulum vit Úlfr 
ganga tveir á jökla, enn þér sveinar skuluð 
fara með fjörum, ok henda saman góðs várt 
ok bera til skálans. Þeir gerðu svá; fóru nú 
hvárir sína leið. Jökull ok Úlfr gengu á jökl- 
ana, ok leið ekki langt um áðr enn Gnípa kom 
til þeira ok heilsar á þá kærlega. „Hvert ætlar 
þú at reika, karlmaðr?“ segir hon. Jökull 
mælti: „Til hellis föður þins, ok vil ek at þú 
segir mér leið“. „Svá skal vera“, segir Gnípa; 
gekk hon þá fyrir, ok létti eigi fyrr enn þau 
kvámu öll at stórum helli. Gnipa mælti: 
„Ekki ferr ek lengra, ok er hér nú hellirinn 
Surts föður mins; vil ek gera þér kunnugt, 

Jökull, at bræðr minir eru ekki heima, Sámr, 
Sniðill ok Eitill; er hann þeira bræðra verstr 
viðreignar, ok eru þeir farnir til skála þins 
ok ætla at drepa menn þina alla, enn ræna 
góðsinu, ok ferr ek nú at hjálpa þeim; lifið 
vel“. Gekk hon svá sina leið, enn þeir gengu 
inn í hellinn. Var þá orðit myrkt af kveldi. 
Þeir sáu at þrjú flögð sátu við eldinn, ok 
var ketill yfir eldinum. Jökull lætr sér óbylt 
verða, bregðr sverðinu ok höggr á háls jötn- 
inum, svá at aftók höfuðit, ok hraut ofan í 
ketilinn. Þá brugðu flagðkonurnar við, ok 
stóðu upp; í því viðbragði leggr Úlfr í gegn- 
um aðra spjóti, enn önnur hleypr á Jökul, 
svá honum var búit við falli, ok hörfaði fast. 
Siðan réðust þau á ok glímdu lengi, ok rákust 
um hellinn ok at eldinum; urðu þá allmiklar 
sviftingar, því at hvárt vildi færa annat á 
eldinn niðr; tók þá tröllkonan óðum at blása. 
Í því varð Jökli höndin laus ok hljóp undir 
hana, ok færði yfir höfuð sér ok steypti 
henni á höfuðit í ketilinn ok lét hon þar sitt 
lif. Síðan gengu þeir innar eftir hellinum, ok 
kómu at einum afhelli; þar heyrðu þeir 
mannamál, ok þóttust vita, at þau hjónin, 
Surtr ok Syrpa kerling, mundu þar inni vera. 
Surtr mælti: „Seint þykki mér synir okkar 
koma heim“. Syrpa mælti: „Hvert fóru þeir, 
karl minn?“ „Spyrr þú at því, kerling“, segir 

hann; „ek sendi þá bræðr, Sám, S 
Eitil til skála þeira Jökuls ok Úlfs, 
erendis at drepa þá alla, en flytj 
góðsit; kemr þó ekki mikit fyrir þ 
okkar, Geit ok Gnípu, sem Jökul 
„Satt segir þú þat, karl minn sæ 
Syrpa, „ok förum vit brátt til móts 
ok vitum hvat þá tefr“. Þau gerðu s 
Surtr fyrr enn Syrpa seinna fram ó 
um. Þetta sér Jökull, ok slæmir sve 
Surts ok á höndina, svá af tók í ol 
inni; rak Surtr þá upp stóran skræk 
á Jökul; varð þeira atgangr mikill o 
barst Jökull allr fyrir orku sakir, en 
hann svá mjúkr, at Surtr kom honu 
af fótunum; veitti Surti mæðit mjö 
hann sótti blóðrás ákaflega; þess ne 
ull, ok brá Surti hælkrók, svá hann 
snaraði Jökull hann ór hálsliðnum; 
an at leita Úlfs, ok kom hann þar at 
Syrpa ok hann áttust við, ok h 
komit Úlfi undir, ok grúfði niðr at 
ok ætlaði at bíta hann á barkann. 
tók þá báðum höndum undir kjá 
kerlingu enn setti knén á bakit. Syrp 
„Skal mik svá grátt leika, Jökull“. 
mun þér verða“, sagði hann, ok bra 
síðan á bak aftr ór hálsliðunum, ok 
þegar dauð; fór Úlfr þá á fætr ok v 

mjök. Þeir könnuðu siðan hellinn ok fundu 
þar yfrit mikit góðs, gull ok silfr ok góð klæði, 
ok marga fáséða gripi; enn er þeir höfðu 
kannat hellinn, eftir því sem þeira hugr var 
til, gengu þeir í burt ok vildu vitja aftr 
manna sinna, ok er þeir váru komnir skamt 
á leið, heyrðu þeir óp ok háreisti mikit, ok 
allmikla skellihlátra. Jökull ok Úlfr sá þá 
hvar þeir bræðr váru komnir, ok höfðu byrð- 
ir stórar á herðum sér, ok hlupu hverr um 
annan fram. Enn er þá bræðr minst varði, 
kom Jökull at þeim ok hjó til Sáms í höf- 
uðit, ok klauf hann í axlir niðr. Þá hleypr 
Úlfr at Sniðli með spjótit, ok sló undir 
hnakka honum, svá hann lá þar ok sparkaði 
fótunum. Þetta sá Eitill ok kastaði af sér 
byrðinni; hann hafði bitrlega skálm í hendi 
ok æddi fram til móts við þá með miklum 
jötunmóð, ok hjó til Jökuls; þat kom á lær- 
it ok varð allmikit sár; kom þá Úlfr, ok 
sóttu þeir báðir at Eitli, enn hann varðist 
all-drengilega. Þar kom um siðir, at þeir gátu 
drepit hann; váru þeir þá bæði móðir ok sár- 
ir. Þar kom þá Gnipa ok spyrr: „Eru þit 
sárir sveinar?“ „Litit er alt um þat“, segir 
Jökull. „Mál er heim at fara“, segir Gnipa. 
Þeir gerðu svá; enn er þeir váru komnir í 
skálann sagði Jökull Gnípu alt sem farit 
hafði. Gnípa mælti: „Mikil eru þessi tiðendi, 

hann; „ek sendi þá bræðr, Sám, Sniðil ok 
Eitil til skála þeira Jökuls ok Úlfs, þess er- 
erendis at drepa þá alla, en flytja hingat 
góðsit; kemr þó ekki mikit fyrir þær dætr 
okkar, Geit ok Gnipu, sem Jökull drap“. 
„Satt segir þú þat, karl minn sæll“, segir 
Syrpa, „ok förum vit brátt til móts við þá, 
ok vitum hvat þá tefr“. Þau gerðu svá; hljóp 
Surtr fyrr enn Syrpa seinna fram ór hellin- 
um. Þetta sér Jökull, ok slæmir sverðinu til 
Surts ok á höndina, svá af tók í olbogabót- 
inni; rak Surtr þá upp stóran skræk, ok réð 
á Jökul; varð þeira atgangr mikill ok harðr; 
barst Jökull allr fyrir orku sakir, enn þó var 
hann svá mjúkr, at Surtr kom honum aldri 
af fótunum; veitti Surti mæðit mjök, því at 
hann sótti blóðrás ákaflega; þess neytti Jök- 
ull, ok brá Surti hælkrók, svá hann fell, ok 
snaraði Jökull hann ór hálsliðnum; fór sið- 
an at leita Úlfs, ok kom hann þar at, er þau 
Syrpa ok hann áttust við, ok hafði hon 
komit Úlfi undir, ok grúfði niðr at honum, 
ok ætlaði at bita hann á barkann. Jökull 
tók þá báðum höndum undir kjálkana á 
kerlingu enn setti knén á bakit. Syrpa mælti: 
„>kal mik svá grátt leika, Jökull“. „At því 
mun þér verða“, sagði hann, ok braut hana 
siðan á bak aftr ór hálsliðunum, ok var hon 
þegar dauð; fór Úlfr þá á fætr ok var stirðr 

mjök. Þeir könnuðu síðan hellinn ok fundu 
þar yfrit mikit góðs, gull ok silfr ok góð klæði, 
ok marga fáséða gripi; enn er þeir höfðu 
kannat hellinn, eftir því sem þeira hugr var 
til, gengu þeir í burt ok vildu vitja aftr 
manna sinna, ok er þeir váru komnir skamt 
á leið, heyrðu þeir óp ok háreisti mikit, ok 
allmikla skellihlátra. Jökull ok Úlfr sá þá 
hvar þeir bræðr váru komnir, ok höfðu byrð- 
ir stórar á herðum sér, ok hlupu hverr um 
annan fram. Enn er þá bræðr minst varði, 
kom Jökull at þeim ok hjó til Sáms í höf- 
uðit, ok klauf hann í axlir niðr. Þá hleypr 
Úlfr at Sniðli með spjótit, ok sló undir 
hnakka honum, svá hann lá þar ok sparkaði 
fótunum. Þetta sá Eitill ok kastaði af sér 
byrðinni; hann hafði bitrlega skálm í hendi 
ok æddi fram til móts við þá með miklum 
jötunmóð, ok hjó til Jökuls; þat kom á lær- 
it ok varð allmikit sár; kom þá Úlfr, ok 
sóttu þeir báðir at Eitli, enn hann varðist 
all-drengilega. Þar kom um síðir, at þeir gátu 
drepit hann; váru þeir þá bæði móðir ok sár- 
ir. Þar kom þá Gnipa ok spyrr: „Eru þit 
sárir sveinar?“ „Litit er alt um þat“, segir 
Jökull. „Mál er heim at fara“, segir Gnipa. 
Þeir gerðu svá; enn er þeir váru komnir í 
skálann sagði Jökull Gnípu alt sem farit 
hafði. Gnípa mælti: „Mikil eru þessi tíðendi, 

at þit hafit drepit föður minn ok móður, ok 
systkin mín, enn ek hefi hjálpat mönnum 
ykkar, því bræðr mínir hefðu drepit þá alla, 
ef ek hefða ekki hér verit; eru sex dauðir enn 
tólf lifa; hefir þú nú fullhefnt þinna manna, 
Jökull; enn ætla máttu þit, at mér mundi 
þykja mikill frændaskaðinn, enda vona ek 
at þú munir bæta mér þat áðr enn vér skilj- 
um“. „Svá skal vera“, segir Jökull. Batt hann 
um sár manna sinna ok Gnipa með honum, 
ok váru þeir skjótt grónir ok albata; skorti 
þá ei þat þeir þurftu at hafa, ok var Gnípa 
þar jafnan; líða nú svá tímar; enn nökkur- 
um dögum fyrir jól kom Gnipa eigi til þeira, 
ok þóttust þeir eigi vita, hvat af henni mundi 
orðit. 

3. Atfangadagskveldit fyrir jól gekk Jök- 
ull seint út; hann sér hvar Gnipa gengr ok 
heilsar honum. Hann spyrr, hvar hon hafi 
verit, eða hvat hún segi tiðenda. Gnipa segir: 
„ viða hefi ek nú sveimat síðan, ok er mér 
boðit til jólaveizlu, ok vilda ek at þú færir 
með mér“. „Þú skalt því ráða“, segir Jökull, 
„eða hverr bauð þér?“ „Þat gerði Skrámr, er 
konungur er yfir öllum óbygðum, ok allir 
jötnar eru hræddir við hann. Son á hann sér 
er Grimnir heitir, allgott mannsefni, ok verðr 
Í engan máta föður síns eftirbátr; ber hann 
svá hér af ungum mönnum, át vér vildum 

meyjarnar hann gjarnan eignast hver fyrir 
sik; er hann nú tólf vetra; ok þá þætti mér þú 
vel fram ganga, Jökull vinr, ef ek fengi hann“. 
„Æk skal nökkut til sjá“, segir Jökull. „Mál er 
komit at ferðast“, segir Gnipa. „Ekki dvelr 
mik“, segir Jökull. Fara þau þá leið sína, 
gengr Gnípa fyrir, enn Jökull eftir; verðr hon 
heldr greiðfara. Þau ganga inn með firðinum, 
þar til er hann þrýtr; er þá langt af nóttu. Þá 
koma þau at hömrum stórum ok bröttum 
björgum; hon vikr þar upp at, sem einstigit 
er, ok koma þau þá at helli stórum. Gnipa 
mælti: „Hér er hellirinn Skráms konungs; 
hefir hann boðit hingat öllum jötnum ok 
flagðkonum, er í óbygðum búa, ok munu þeir 
færa þik til heljar er þeir sjá þik, hverju ek 
vilda ekki valdit hafa. Hér er gull eitt, er ek 
vil gefa þér; þar er í sá náttúrusteinn, at ef 
þú dregr gullit upp á fingr þér, þá sér þik eng- 
inn framar en þú vilt“. Jökull þakkar henni 
gjöfina ok ganga þau síðan í hellinn. Jökull 
sá at þar var tröllum skipat á báða bekki, ok 
heilsuðu allir Gnipu. Skrámr bað hana ganga 
um beina þeira; hon kvað svá vera skyldu; lét 
hon þá bera inn öl, þat sem áfengast var, enn 
þeir slokuðu stórum, ok var drykkjanóstjórn- 
leg, svá þeir urðu allskjótt druknir; þá mátti 
heyra illyrði nóg ok árásir, einnig sjá margan 
hnefapústr ok hárrykkjur. Þetta þolir Jökull 

ekki, ok hleypr inn í þvöguna, ok drepr hvern 
af öðrum, ok hvern um þveran annan, ok er 
nú eigi traust um, at hverr kendi öðrum þessi 
fádæmi ok undr, enn engi sér Jökul. Er nú 
næsta gangmikit í hellinum. Rotslær hverr 
annan ok drepr um siðir, þar til er allir váru 
fallnir, konur ok karlar, utan Skrámr og sonr 
hans. Jökull gekk innar at Skrámi, ok leggr 
sverðinu í gegnum hann, ok dettr hann þá 
fram á gólfit, svá þá varð dynkr mikill. Þetta 
undrast Grímnir, hverju gegna muni at faðir 
hans var veginn, enn sér öngvan mann, stökkr 
upp ok lætr sópa greipar um allan hellinn. 
Þetta þykir Jökli allmikit gaman, tekr af sér 
gullit ok vill eigi leynast lengr. Þat sér Grimn- 
ir ok ræðr á hann, ok takast þeir fangbrögð- 
um ok glíma allsterklega, svá flest hlýtr upp 
at ganga; verðr þat um siðir, at Grimnir fellr. 
Þetta sér Gnípa, skellir upp ok hlær, ok 
mælti: „Nú gerði gæfumuninn, sem betr var, 
ok mundu, Jökull minn, hverju þú hefir lof- 
at“. Jökull mælti: „Góðs ertu makleg af mér; 
nú eru tvenn kostaboð, Grímnir, sá eini ek 

drep þik nú þegar í stað, sá annarr, at þú eigir 
- Gnipu, vinkonu mína, ok skaltu vera konungr 
yfir Jötunheimum, sem faðir þinn var; vil ek 
ok gefa þér allan auð eftir föður þinn. Grímn- 
ir játar þessu; lætr Jökull hann nú upp 
standa, ok ganga inn eftir hellinum; þar var 

fagrt um at sjást, gull ok silfr nóg ok góð 
klæði. Hann skimast um hellinn, ok sér at 
þar eru tveir menn, lítt haldnir, karlmaðr ok 
kona; sitja þau bæði á einum stól, ok eru 
strengd niðr við stólinn með járnhlekkjum 
sterkum. Þau váru bæði mögr, ok þó fögr at 
áliti. Jökull gekk at stólnum ok spyrr þau at 
heiti. Hann segir: „Ek heiti Hvitserkr, son 
Soldáns konungs af Serklandi, enn systir min 
Marcibilla. Skrámr jötunn heillaði okkr hing- 
at, ætlaði hann Grimni syni sinum systur 
mina; höfum vit verit hér fim vetr, ok er ek 
nú fimtán vetra, enn systir min þrettán vetra; 
hefir því valdit Marcibilla, at ek hefi svá lengi 
lifat, því at hon sagði þeim feðgum, at nornir 
hefðu spáð henni, at hon mundi deyja þegar í 
stað, ef ek væra í hel sleginn, enn þeir trúðu 
þvi; nú ef Skrámr vissi þat þú værir hér, 
mundi hann láta drepa þik, ok hafa þik í 
spað, því svá hefir hann fleirum gert“. Jökull 
svarar: „Ekki þurfum vit at óttast hann, því 
at hann er nú dauðr ok alt hans hyski, utan 
Grimnir, því ek gaf honum lif“. „Slíkt eru 
góð tiðindi“, segir Hvitserkr, „ok muntu gera 
vel ok gefa okkr lif“. „Svá skal vera“ segir 
Jökull; eftir þat leysti hann þau, ok gaf þeim 
vin at drekka; váru þau þar þrjár nætr, en 
fjórða daginn bjóst Jökull til heimferðar; 
gáfu þau honum góðar gjafir, Grímnir ok 

Gnipa; tafl vænt og góð klæði með guðvef, 
ok sverð hit þriðja, er Jökull bar siðan alla 
sina æfi, ok kallaði þat Grimnisnaut, ok 
marga aðra fáséna gripi, ok hvat hann vildi 
eiga ok í burtu hafa; báðu hvárir aðra vel 
fara. Var Grímnir þar eftir ok Gnipa, en þau 
svstkin gengu með Jökli ok kómu til skálans 
Allir fögnuðu vel Jökli ok félögum hans. Leið 
nú svá vetrinn. Enn sumardag hinn fyrsta 
kom Grímnir ok Gniípa, ok heilsuðu hvárir 
öðrum vel. Grímnir bað Jökul ganga með sér 
ofan til sjávar; hann gerði svá; enn er þeir 
kómu þar, sá hann skip með rá ok reiða fljóta 
fyrir landi með farmi. Grimnir mælti: „Hér 
er bátr, er ek vil gefa þér, ok Gnipa vinkona 
þin; höfum vit barit hann saman í vetr“. 
Jökull þakkaði þeim vel, ok mælti: „Ek vilhér 
i mót gefa þér, Gnipa, alt þat góðs, er var í 
helli föður þins“. Þau þökkuðu honum bæði, 
ok báðu hann kalla á sik, ef hann þyrfti lítils 
við; „skal okkr ekki hægt um vera, ef eigi för- 
um; munum vér skilja hér at sinni at sýn, enn 
eigi at vináttu“. Gengu siðan heim, enn Jökull 
bað menn sína at hraða sér; þeir gerðu svá, 
stigu á skip ok létu í haf. Jökull mælti: „Hvat 
skulum vér heðan halda?“ Hvitserkr svarar: 
„Ef ek réða, þá skyldum vér fara til Serk- 
lands“. Jökull segir, at hann skyldi því ráða: 
„tak til ok seg fyrir leiðinni“. Hann segist 

svá gera mundu. Gaf þeim siðan vel byri, ok 
kómu við Serkland, í þá höfn er þeir vildu 
kjósa, fyrir höfuðborg Soldáns konungs. Kon- 
ungr sendi til skips, ok þegar hann vissi hver- 
ir menn at landi vóru komnir, gekk hann 
sjálfr til strandar. Hvitserkr ok Marcibilla 
runnu í móti honum; varð þá mikill fagnað- 
arfundr. Konungr bauð Jökli heim með sér 
til veizlu með alla sína menn, ok þat þáði 
hann; ganga síðan heim til hallar; settist kon- 
ungr í hásæti, ok á aðra hönd honum Jökull 
enn sonr hans á aðra; var Jökli þar leitat 
hinna helztu virðinga. Konungr spyr Hvit- 
serk, hvat fram hafi farit um hans æfi, síðan 
þeir skildu; hann segir honum alt sem greini- 
legast, ok hversu Jökull hefði hjálpat honum, 
ok hverr afreksmaðr hann var. Konungr lét 
vel yfir, ok kvað hann afbragð flestra manna. 
Var nú gleði mikil í höllinni ok glaumr, ok 
drukkit fimet ok klaret. Þar var sungit, bá- 
súnat ok leikit með allra handa hljóðfærum 
er fá kunni. Enn annan dag veizlunnar hefr 
Jökull upp bónorð sitt, ok biðr sér til handa 
Marcibillar konungsdóttur. Konungr tók því 
vel, ok segir at þat væri maklegast, at hann 
nyti hennar ásta; var þetta at ráði gert, ok 
brúðkaup sett, ok Marcibilla inn leidd í höll- 
ina með allri gleði, þeiri er fást mátti í því 
landi; var nú aukin veizlan at nýju. Konungr 

gaf dóttur sinni hálft Serkland. Veizlan stóð 
hálfan mánuð, enn at henni liðinni, leiddi 
konungr ok Jökull með góðum gáfum út 
hvern mann, ok hurfu þeir síðan heim aftr. 
Jökull gaf Hvitserki taflit góða, ok skrúðann 
þann er Grímnir gaf honum; var þat allgóð 
gersemi, ok sórust þeir í fóstbræðralag ok 
lögðust í hernað ok leituðu sér fjár ok frægð- 
ar, drápu berserki ok illþýðisfólk, enn kaup- 
mönnum gáfu þeir grið, ok heldu heim at 
hausti; gerðu þeir svá sex sumur í samt. Enn 
er þeim leiddist í hernaði at vera, settust þeir 
at löndum. Þá andaðist Soldán konungr faðir 
Hvitserks; var hann þá til konungs tekinn 
yfir alt Serkland, ok fekk sér drotningar dótt- 
ur konungs í Blálandi. Þá gaf hann rikit í 
vald Jökli fóstbróður sinum, ok þar með kon- 
ungs nafn; stýrði Jökull ríki sínu alt til 
dauðadags; átti hann mörg börn með sinni 
drotningu Marcibilla, ok tóku sum konung- 
dóm ok riki eftir hann; ok lýkur svá frá hon- 
um at segja. 

